title: Rakkomandazzjoni tal-Kunsill tal-11 ta’ Lulju 2017 dwar il-Programm Nazzjonali ta’ Riforma tal-2017 tal-Estonja u li twassal opinjoni tal-Kunsill dwar il-Programm ta’ Stabbiltà tal-2017 tal-Estonja

text:
               9.8.2017

               MT

               Il-Ġurnal Uffiċjali tal-Unjoni Ewropea

               C 261/23

         RAKKOMANDAZZJONI TAL-KUNSILL
   tal-11 ta’ Lulju 2017
   dwar il-Programm Nazzjonali ta’ Riforma tal-2017 tal-Estonja u li twassal opinjoni tal-Kunsill dwar il-Programm ta’ Stabbiltà tal-2017 tal-Estonja
   (2017/C 261/06)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonjiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:

               (1)

               Fis-16 ta’ Novembru 2016, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għall-koordinazzjoni tal-politika ekonomika tal-2017. Il-prijoritajiet tal-Istħarriġ Annwali dwar it-Tkabbir kienu approvati mill-Kunsill Ewropew fid-9-10 Marzu 2017. Fis-16 ta’ Novembru 2016, abbażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx lill-Estonja bħala wieħed mill-Istati Membri li dwaru kellha titwettaq analiżi fil-fond. Fl-istess data, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro, li ġiet approvata mill-Kunsill Ewropew fid-9 u l-10 ta’ Marzu 2017. Fil-21 ta’ Marzu 2017, il-Kunsill adotta r-Rakkomandazzjoni dwar il-politika ekonomika taż-żona tal-euro (“Rakkomandazzjoni għaż-żona tal-euro”) (3).

               (2)

               Bħala Stat Membru li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, l-Estonja għandha tiżgura l-implimentazzjoni sħiħa u f’waqtha tar-Rakkomandazzjoni għaż-żona tal-euro, kif riflessa fir-rakkomandazzjoni (1) hawn taħt.

               (3)

               Ir-rapport tal-pajjiż tal-2017 għall-Estonja ġie ppubblikat fit-22 ta’ Frar 2017. Ġie vvalutat il-progress tal-Estonja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fit-12 ta’ Lulju 2016, is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress tal-Estonja lejn il-miri nazzjonali tagħha għal Ewropa 2020.

               (4)

               L-Estonja ppreżentat il-Programm ta’ Stabbiltà tal-2017 tagħha fit-28 ta’ April 2017 u l-Programm ta’ Riforma Nazzjonali tal-2017 tagħha fl-4 ta’ Mejju 2017. Sabiex jiġu kkunsidrati l-interkonnessjonijiet ta’ bejniethom, iż-żewġ programmi ġew ivvalutati fl-istess żmien.

               (5)

               Ir-rakkomandazzjonijiet speċifiċi għall-pajjiż rilevanti ġew indirizzati fil-programmazzjoni tal-Fondi Strutturali u ta’ Investiment Ewropej (Fondi SIE) għall-perijodu 2014–2020. Kif previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill (4), fejn ikun neċessarju li jingħata sostenn lill-implimentazzjoni tar-rakkomandazzjonijiet rilevanti tal-Kunsill, il-Kummissjoni tista’ titlob lil Stat Membru li jeżamina u jipproponi emendi għall-Ftehim ta’ Sħubija u għall-programmi rilevanti tiegħu. Il-Kummissjoni pprovdiet iktar dettalji dwar kif tista’ tagħmel użu minn dik id-dispożizzjoni fil-linji gwida dwar l-applikazzjoni tal-miżuri li jorbtu l-effettività tal-Fondi SIE ma’ governanza ekonomika għaqlija.

               (6)

               Attwalment l-Estonja qiegħda fil-parti preventiva tal-Patt ta’ Stabbiltà u Tkabbir. Fil-Programm ta’ Stabbiltà tal-2017 tiegħu, il-Gvern baxxa l-objettiv baġitarju fuq terminu medju minn bilanċ strutturali għal defiċit ta’ 0,5 % tal-PDG. Il-Gvern qed jippjana li jimxi minn bilanċ pożittiv tal-gvern ġenerali ta’ 0,3 % tal-PDG fl-2016 għal defiċit ta’ 0,5 % tal-PDG fl-2017 u 0,8 % tal-PDG fl-2018. Skont l-istimi tal-Programm ta’ Stabbiltà tal-2017, dan jikkorrispondi għal bilanċ pożittiv strutturali ta’ 0,2 % tal-PDG fl-2017 u defiċit ta’ 0,5 % tal-PDG fl-2018, li jirrispetta l-objettiv baġitarju fuq terminu medju ta’ żmien. Madankollu, abbażi tal-bilanċ strutturali rikalkulat (5), id-defiċit huwa mistenni li jammonta għal 0,1 % tal-PDG fl-2017 u 0,9 % tal-PDG fl-2018, taħt l-objettiv baġitarju l-ġdid fuq terminu medju ta’ żmien. Skont il-Programm ta’ Stabbiltà tal-2017, il-proporzjon ġenerali ta’ dejn tal-gvern mal-PDG huwa mistenni li jibqa’ taħt l-10 % tal-PDG fl-2017 u fl-2018. Ix-xenarju makroekonomiku li fuqu huma bbażati dawk il-proġettazzjonijiet baġitarji hu plawżibbli għall-2017 u l-2018, imma huwa favorevoli għall-aħħar snin tal-programm. Fl-istess ħin, hemm riskji marbutin mas-suppożizzjonijiet tar-rendiment tad-dħul relatati mal-miżuri varji ta’ taxxi ġodda li se jidħlu fis-seħħ fl-2018.

               (7)

               Fuq il-bażi tal-previżjoni tar-rebbiegħa tal-Kummissjoni tal-2017, il-bilanċ strutturali huwa proġettat li jirreġistra defiċit ta’ 0,3 % tal-PDG fl-2017, biex b’hekk jibqa’ ogħla mill-objettiv baġitarju fuq terminu medju ta’ żmien. Fl-2018, l-Estonja hija rrakkomandata li tibqa’ fl-objettiv baġitarjufuq terminu medju. Jekk ma jkun hemm l-ebda tibdil fil-politika, hemm riskju ta’ xi devjazzjoni minn dak ir-rekwiżit. B’mod ġenerali, il-Kunsill huwa tal-opinjoni li l-Estonja għandha tkun lesta biex tieħu iktar miżuri biex tiżgura l-konformità fl-2018.

               (8)

               L-Estonja ħadet azzjoni biex tiżgura l-forniment u l-aċċessibbiltà ta’ servizzi ta’ kwalità għolja, inklużi servizzi soċjali fil-livell lokali bħala parti mir-riforma tal-gvern lokali tagħha. B’mod partikolari, l-Estonja adottat l-Att ta’ Riforma Amministrattiva bil-għan li tagħmilha iktar faċli biex toħloq muniċipalitajiet lokali vijabbli li jistgħu jiffinanzjaw l-attivitajiet tagħhom stess, biex tippjana l-iżvilupp u t-tkabbir u biex toffri servizzi ta’ kwalità. B’suċċess, lestiet il-fażi volontarja tal-fużjoni tal-muniċipalitajiet lokali u qed timplimenta l-Att ta’ Assistenza Soċjali. Għadhom ma ttieħdux xi passi ewlenin biex titlesta r-riforma tal-gvern lokali. Ir-reviżjoni tal-iskema għall-finanzjament tal-muniċipalitajiet għadha pendenti. Iktar atti leġiżlattivi dwar ir-responsabilitajiet u d-diviżjoni bejn il-muniċipalitajiet u l-gvern ċentrali għadhom fi stadju ta’ tħejjija. L-adozzjoni ta’ dawn il-proposti hija kritika biex jiġi żgurat il-forniment ta’ servizzi pubbliċi ta’ kwalità f’oqsma bħall-edukazzjoni, il-ħidma fost iż-żgħażagħ, il-promozzjoni tas-saħħa u t-trasport.

               (9)

               Id-differenza bejn il-pagi tal-irġiel u n-nisa fl-Estonja niżlet minn 28,3 % fl-2014 għal 26,9 % fl-2015 imma xorta għadha l-ikbar waħda fl-Unjoni. Il-Gvern qed jieħu passi biex jibqa’ jbaxxi d-differenza bejn il-pagi tal-irġiel u n-nisa. B’mod partikolari, il-Pjan għall-Ħarsien Soċjali 2016-2023 ġie adottat u qed jiġi implimentat biex tiġi indirizzata s-segregazzjoni tas-sessi fis-suq tax-xogħol u l-ġlieda kontra s-sterjotipi. Il-modifika tal-Att dwar l-Ugwaljanza bejn is-Sessi sabiex l-ispettorati tax-xogħol jingħataw il-kompitu ta’ monitoraġġ iktar fil-qrib tal-ugwaljanza bejn is-sessi fis-settur privat, għadha trid tiġi adottata. Ir-reviżjoni tas-sistema tal-liv għall-ġenituri biex jippermettu teħid iktar flessibbli tal-liv għall-ġenituri qed tiġi kkunsidrata wkoll. Il-bidla leġiżlattiva għadha ma ġietx adottata.

               (10)

               In-nuqqas ta’ ugwaljanza fid-dħul fl-Estonja huwa għoli. Il-proporzjon ta’ dħul ta’ 20 % tal-unitajiet domestiċi l-iktar sinjuri ma’ dak tal-20 % tal-unitajiet domestiċi l-iktar fqar żdied minn 5,4 fl-2012 għal 6,2 fl-2015, u issa huwa s-seba’ l-ogħla fl-Unjoni. Il-fattur ewlieni jidher li huwa d-differenza kbira fil-pagi b’riżultat taż-żieda kbira fid-dħul fost dawk b’ħiliet ogħla. F’termini assoluti, id-dħul tal-ifqar 10 % tal-unitajiet domestiċi waqgħu lura fit-tkabbir ta’ dħul medju, u b’hekk wassal għal problemi bl-adegwatezza tax-xibka tas-sikurezza soċjali. Fattur li jikkontribwixxi huwa li l-benefiċċji (b’mod partikolari l-pensjonijiet u l-assistenza soċjali) mhux qed ilaħħqu mat-tkabbir fid-dħul tas-swieq. Dan irriżulta wkoll f’żieda gradwali fir-rata ta’ riskju ta’ faqar minn 15,8 % fl-2010 għal 21,6 % fl-2015. Saru sforzi sostanzjali biex is-sistema tat-taxxi ssir iktar progressiva mill-2018 “l hemm” b’mod partikolari għal dawk bi dħul baxx, billi jgħollu l-provvediment bażiku tas-sistema ta’ tassazzjoni ġdida fuq l-introjtu personali.

               (11)

               L-infiq tal-intrapriża tan-negozju fir-riċerka, it-teknoloġija u l-innovazzjoni żdied għal 0,69 % fl-2015, imma l-livell globali tiegħu jibqa’ taħt il-medju tal-Unjoni ta’ 1,3 %. Il-perċentwali ta’ kumpaniji ta’ teknoloġija għolja u ta’ kumpaniji ffokati fuq l-għarfien jibqa’ limitat u n-numru ta’ gradwati ġodda b’dottorat huwa baxx. Fl-aħħar snin, it-tkabbir fil-pagi qabeż it-tkabbir fil-produttività b’mod kostanti, affettwa l-profitti u b’hekk naqqas it-tkabbir fl-investimenti. Investiment imrażżan fl-iżvilupp teknoloġiku jista’ jikkawża l-valur miżjud tal-esportazzjonijiet, speċjalment ta’ prodotti, biex jiżdied inqas milli mistenni, u joħloq riskju għat-tkabbir fil-prodott. Il-volum ta’ riċerka b’kuntratt bejn l-akkademja u n-negozji żdied fl-2015. Madanakollu, il-kooperazzjoni bejn iż-żewġ setturi baqgħet limitata minkejja l-miżuri li ħa l-Gvern. L-Estonja tejbet l-ambjent tal-kummerċ tagħha, imma l-proċedimenti twal ta’ insolvenza u r-rata ta’ rkupru għal kredituri garantiti jibqgħu ostakli għall-investiment. Fl-2016 tnieda proġett biex jittejjeb il-qafas ta’ insolvenza biex il-proċess isir iktar mgħaġġel u iktar effiċjenti u biex titjieb ir-rata ta’ applikazzjonijiet ta’ suċċess. Madankollu, emendi għall-qafas leġiżlattiv għadhom ma ġewx adottati.

               (12)

               Fil-kuntest tas-Semestru Ewropew tal-2017, il-Kummissjoni wettqet analiżi komprensiva tal-politika ekonomika tal-Estonja u ppubblikatha fir-rapport għal kull pajjiż tal-2017. Hija vvalutat ukoll il-Programm ta’ Stabbiltà tal-2017, il-Programm ta’ Riforma Nazzjonali tal-2017 u s-segwitu mogħti għar-rakkomandazzjonijiet indirizzati lill-Estonja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Estonja imma qieset ukoll il-konformità tagħhom mar-regoli u mal-gwida tal-Unjoni, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-Unjoni għad-deċiżjonijiet nazzjonali futuri.

               (13)

               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2017 u l-opinjoni tiegħu (6) hija riflessa b’mod partikolari fir-rakkomandazzjoni (1) ta’ hawn taħt,

         B’DAN JIRRAKKOMANDA li l-Estonja tieħu azzjoni fl-2017 u fl-2018 biex:

               1.

               Issegwi l-politika fiskali tagħha f’konformità mar-rekwiżiti tal-parti preventiva tal-Patt ta’ Stabbiltà u Tkabbir, li jinvolvi li tibqa’ fl-objettiv baġitarju fuq terminu medju tagħha fl-2018. Iżid l-adegwatezza tax-xibka ta’ sikurezza soċjali. Tieħu miżuri biex tnaqqas id-differenza bejn il-pagi tal-irġiel u n-nisa, b’mod partikolari billi ttejjeb it-trasparenza fil-pagi u tevalwa s-sistema tal-liv għall-ġenituri.

               2.

               Tippromwovi investiment fir-riċerka, it-teknoloġija u l-innovazzjoni, inkluż billi timplimenta miżuri għat-tisħiħ fil-kooperazzjoni bejn l-akkademja u n-negozji.

      Magħmul fi Brussell, il-11 ta’ Lulju 2017.

            Għall-Kunsill

            Il-President

         T. TÕNISTE

      (1)  ĠU L 209, 2.8.1997, p. 1.

      (2)  Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).

      (3)  ĠU C 92, 24.3.2017, p. 1.

      (4)  Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).

      (5)  Il-bilanċ aġġustat b’mod ċikliku nett għal miżuri ta’ darba u temporanji, kif ikkalkulat mill-ġdid mill-Kummissjoni skont il-metodoloġija maqbula b’mod komuni.

      (6)  Skont l-Artikolu 5(2) tar-Regolament (KE) Nru 1466/97.


title: Rakkomandazzjoni tal-Kummissjoni tal-25 ta' Mejju 2000 fuq l-aċċess diżassoċjat mal-linja lokali: li jippermetti l-forniment kompetittiv ta' firxa sħiħa ta' servizzi ta' komunikazzjonijiet elettroniċi inkluż servizzi multimedjali broadband u l-Internet ta' veloċità għolja (notifikata skond id-dokument numru K(2000) 1259) (Test b'rilevanza għaż-ŻEE)

text:
Avviż Legali Importanti

|

32000H0417

Official Journal L 156 , 29/06/2000 P. 0044 - 0050

		Rakkomandazzjoni tal-Kummissjonital-25 ta' Mejju 2000fuq l-aċċess diżassoċjat mal-linja lokali: li jippermetti l-forniment kompetittiv ta' firxa sħiħa ta' servizzi ta' komunikazzjonijiet elettroniċi inkluż servizzi multimedjali broadband u l-Internet ta' veloċità għolja(notifikata skond id-dokument numru K(2000) 1259)(Test b'rilevanza għaż-ŻEE)(2000/417/KE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunitajiet Ewropej, u partikolarment l-Artikolu 211,Billi:(1) Il-konklużjonijiet tal-Kunsill Ewropew speċjali ta' Lisbona tat-23 u l-24 ta' Marzu 2000 jinnotaw li għall-Ewropa biex taħfen bis-sħiħ il-potenzal tat-tkabbir u ta' l-impjiegi ta' l-ekonomija diġitali ibbażata fuq l-għerf, jeħtieġ li n-negozji u ċ-ċittadini ikollhom aċċess għall-infrastruttura tal-komunikazzjonijiet irħisa u ta' klassi dinjija u firxa wiesgħa ta' servizzi, u biex dan ikun ipprovdut jeħtieġ li l-Istati Membri, flimkien mal-Kummissjoni, "jaħdmu għall-introduzzjoni ta' kompetizzjoni akbar tan-networks ta' aċċess lokali qabel it-tmiem ta' l-2000 u d-diżassoċjazzjoni tal-linja lokali, biex jgħin ħalli jkun hemm tnaqqis sostanzjali fl-ispejjeż fl-użu ta' l-Internet".(2) Id-Direttiva 97/33/KE tal-Parlament Ewropew u tal-Kunsill tat-30 ta' Ġunju 1997 fuq l-interkonnessjoni fit-telekomunikazzjonijiet biex ikun żgurat servizz universali u l-interoperabbiltà permezz ta' l-applikazzjoni tal-prinċipji tal-forniment ta' network miftuħ (ONP) [1] kif emendata bid-Direttiva 98/61/KE [2], u partikolarment l-Artikoli 4(2),7,9 u 11, tistabbilixxi prinċipji dwar l-aċċess għan-networks inkluż il-kollokazzjoni, u tagħti lill-awtoritajiet regolatorji nazzjonali setgħat biex jeżerċitaw ir-responsabbilitajiet tagħhom f'dan ir-rigward.(3) Id-Direttiva 98/10/KE tal-Parlament Ewropew u tal-Kunsill tas-26 ta' Frar 1998 fuq l-applikazzjoni ttal-forniment ta' network miftuħ lit-telefonija bil-vuċi u fuq servizz universali għat-telekomunikazzjonijiet f'ambjent kompetittiv [3], u partikolarment l-Artikolu 16, tistabbilixxi il-kondizzjonijiet fuq aċċess speċjali għan-network biex ikun stimulat l-iżvilupp ta' tipi ġodda ta' servizzi ta' telekomunikazzjoni.(4) Id-Direttiva tal-Kunsill 92/44/KEE tal-5 ta' Ġunju 1992 fuq l-applikazzjoni tal-forniment ta' network miftuħ għal linji mikrija [4], kif emendata bid-Direttiva 97/51/KE [5] u d-Deċiżjoni tal-Kummissjoni Nru 80/98/KE tas-7 ta' Jannar 1998 [6] u partikolarment l-Artikolu 8(2) li jistabbilixxi l-kondizzjonijiet fuq il-forniment ta' linji mikrija.(5) Id-Direttiva tal-Kummissjoni 90/388/KEE [7] kif l-aħħar emendata bid-Direttiva 99/64/KE [8] u partikolarment l-Artikolu 4(ċ) tistabbilixxi ħtiġiet għar-ri-ekwilibriju tat-tariffi f'suq liberalizzat b'mod sħiħ.(6) Il-"linja lokali" jirriferi għaċ-ċirkuwitu fiżiku tal-linja tar-ramm fin-network ta' aċċess lokali li jqabbad il-postijiet tal-klijenti mad-dispożittiv lokali ta' l-operatur, mal-konċentratur jew mal-faċilità ekwivalent. Kif innotat fil-ħames rapport tal-Kummissjoni fuq l-implimentazzjoni tal-pakkett regolatorju tat-telekomunikazzjonijiet [9], in-network ta' aċċess lokali jibqa' wieħed mis-setturi lanqas kompetittivi tas-suq liberalizzat tat-telekomunikazzjonijiet, billi l-operaturi l-ġodda m'għandhomx infrastrutturi tan-network alternattivi mifruxin ħafna u ma jistgħux bit-teknoloġiji tradizzjonali jlaħħqu ma' l-ekonomiji ta' l-iskali u l-iskop ta' l-operaturi notifikati li għandhom setgħa sinifikanti fis-suq fin-network fiss (minn hawn ‘il quddiem msejħa bħala "operaturi notifikati"). Dan jirriżulta mill-fatt li operaturi installaw n-networks ta' aċċess lokali tagħhom tar-ramm qodma matul perjodi sinifikanti ta' żmien protetti bi drittijiet esklusivi u setgħu jiffinanzjaw l-ispejjeż ta' l-investiment permezz ta' kirjiet ta' monopolju.(7) Il-forniment ta' linji ġodda b'fibra ottika ta' kapaċità għolja direttament lill-utenti l-kbar huwa suq speċifiku li qed jiżviluppa taħt kondizzjonijiet kompetittivi b'investimenti ġodda u għalhekk din ir-rakkomandazzjoni ma tindirizzax l- aċċess diżassoċjat mal-linja lokali tal-fibra ottika.(8) Ma jkunx ekonomikament vijabbli għall-operaturi l-ġodda li jidduplikaw għal kollox u f'perjodu raġonevoli taż-żmien l-infrastruttura ta' aċċess tal-linja lokali tar-ramm ta' l-operatur storiku, u l-infrastrutturi alternattivi (pereżempju l-cable television, is-satellita, u linji lokali bla fili) ma joffrux ġeneralment l-istess funzjonalità jew ubikwità.(9) L-operaturi notifikati qegħdin diġà jintroduċu s-servizzi ta' trasmissjoni broadband ta' veloċità għolja għall-aċċess għall-Internet fil-linji tar-ramm tagħhom, imma jistgħu jittardjaw l-introduzzjoni ta' xi tipi ta' teknoloġiji u servizzi DSL (digital subscriber loop) fil-linja lokali, fejn dawn ikunu jistgħu jissostitwixxu l-offerti tagħhom ta' bħalissa. Kull dewmien bħal dan ikun bi spejjeż ta' l-utenti. Għalhekk huwa xieraq li terzi jitħallew ikollhom aċċess diżassoċjat mal-linja lokali ta' l-operatur notifikat, partikolarment, kif innotat fil-punt 5 tar-Rakkomandazzjoni tal-Kummissjoni fuq il-prezzijiet tal-linji mikrija interkonnessi [10], biex jissodisfaw il-bżonnijiet ta' l-utenti għall-forniment kompetittiv ta' linji mikrija u aċċess għall-internet ta' veloċità għolja.(10) Skond l-Artikolu 4(2) tad-Direttiva 97/33/KE u l-Artikolu 16 tad-Direttiva 98/10/KE, l-operaturi notifikati għandhom jikkunsidraw talbiet raġonevoli għall-aċċess għan-network minn operaturi ġodda, partikolarment għall-aċċess kondiviż [11] fil-linja tar-ramm, u għandhom ifttxu li jiftiehmu fuq il-kondizzjonijiet kummerċjali u tekniċi. Iżda, id-disponibbilità ta' aċċess kondiviż biss fil-linja lokali ma jissodisfax il-ħtiġiet kollha tas-suq u għalhekk, huwa kkunsidrat xieraq li l-operatur notifikat jipprovdi ukoll id-diżassoċjazzjoni tal-linja lokali kollha [12], parallelament ma' l-aċċess kondiviż, biex tkun imsaħħa l-kompetizzjoni u tittejjeb l-għażla għat-tipi kollha ta' utenti, billi s-suq jitħalla jiddeċiedi liema offerti ta' aċċess diżassoċjat jissodisfa l-iżjed il-bżonnijiet tal-klijenti.(11) Operaturi notifikati għandhom jipprovdu l-informazzjoni u l-aċċess diżassoċjat lil terzi skond l-istess kondizzjonijiet u ta' l-istess kwalità kif jipprovdu għas-servizzi tagħhom stess jew dawk tas-sussidjarji jew l-imsieħba tagħhom, u għal dan l-iskop, il-pubblikazzjoni minn operatur notifikat ta' offerta ta' riferenza għall-aċċess diżassoċjat mal-linja lokali, f'terminu ta' żmien qasir u idealment fuq l-Internet, u taħt il-kontroll ta' l-awtorità regolatorja nazzjonali (NRA), għandu jikkontribwixxi, biex joħloq kondizzjonijiet tas-suq trasparenti u mhux diskriminatorji.(12) Għalkemm in-negozjati kummerċjali huma l-metodu preferit biex jintlaħaq ftehim fuq kwistjonijiet tekniċi u tal-prezzijiet għall-aċċess tal-linja lokali, l-esperjenza wriet li f'ħafna każijiet l-intervent regolatorju huwa meħtieġ minħabba żbilanċ fil-poter ta' negozjati bejn l-operatur il-ġdid u l-operatur notifikat, u n-nuqqas ta' alternattivi oħra. L-awtorità regolatorja nazzjonali, skond l-Artikolu 9 tad-Direttiva 97/33/KE u l-Artikolu 16(4) tad-Direttiva 98/10/KE, tista' tintervjeni fuq l-inizzjattiva tagħha stess biex tispeċifika l-kwistjonijiet, inkluż il-prezz, biex tiżgura l-interoperabilità tas-servizzi, u jkunu massimizzati l-effiċjenza ekonomika u l-benefiċċju ta' l-utent aħħari.(13) Regoli dwar l-ispejjeż u l-prezzijiet għal-linji lokali u l-faċilitajiet assoċjati (bħal kollokazzjoni u kapaċità ta' trasmissjoni mikrija) għandhom ikunu trasparenti, mhux diskriminatorji u jkunu oġġettivi biex jiżguraw li jkunu ġusti. Ir-regoli tal-prezzijiet għandhom jiżguraw li l-fornitura lokali tkun kapaċi tkopri l-ispejjeż xierqa f'dan ir-rigward flimkien ma' profitt raġonevoli. Regoli tal-prezzijiet għal-linji lokali għandhom jiżguraw li m'hemmx distorsjoni tal-kompettizzjoni, partikolarment l-ebda kompressjoni tal-marġini bejn il-prezzijiet tas-servizzi bl-ingrossa u bl-imnut ta' l-operatur notifikat. F'dan ir-rigward huwa kkonsidrat importanti li l-awtoritajiet tal-kompetizzjoni ikunu kkonsultati.(14) Id-Direttiva 98/10/KE teħtieġ li l-Istati Membri jiżguraw li t-talbiet kollha raġonevoli għat-tqabbid man-network fiss tat-telefonija pubblika f'post fiss u l-aċċess għas-servizzi ta' telefonija pubblika jintlaħqu minn għall-anqas operatur wieħed. Meta klijent jiddeċiedi li jidħol fi ftehim kontrattwali ma' operatur ġdid għal-forniment esklussiv ta' servizzi permezz ta' linja lokali diżassoċjata kompletament, imbagħad ikun ikkunsidrat li l-operatur notifikat ikun wettaq l-obbligi tiegħu skond l-Artikolu 5 tad-Direttiva 98/10/KE. L-utenti għandhom ikunu mgħarrfa bis-sħiħ b'dawn il-kondizzjonijiet fil-kuntratti tagħhom skond l-Artikolu 10 tad-Direttiva 98/10/KE u dan Bla ħsara għall-applikazzjoni tal-liġi tal-Komunità fir-rigward tal-protezzjoni tal-konsumatur.(15) Id-Direttiva tal-Liċenzi 97/13/KE tipprevedi l-użu ta' l-awtorizzazzjonijiet ġenerali għas-servizzi ta' telekomunikazzjoni, ħlief taħt ċerti kondizzjonijiet kif imfissra fl-Artikolu 7 tagħha. Kumpanniji li jużaw it-teknonolġija DSL fuq linji lokali diżassoċjati biex jipprovdu servizzi lill-klijenti għandhom ikunu awtorizzati skond id-Direttiva 97/13/KE fuq il-bażi ta' attivitajiet li jagħmlu u, skond il-prinċipju tan-newtralità teknoloġika, l-ebda restrizzjoni regolatorja speċifika m'għandha titpoġġa fuq servizzi provduti b'dan il-mod. Operaturi awtorizzati tan-network tad-data jew operaturi tan-network tat-telefonija tal-vuċi għandhom ikunu intitolati li joperaw aċċess kondiviż u/jew linji lokali diżassoċjati kompletament minn operaturi notifikati mingħajr awtorizzazzjonijiet addizzjonali jew li jkunu suġġetti għal restrizzjonijiet addizzjonali.(16) Huwa xieraq li l-Kummissjoni tirrivedi din ir-rakkomandazzjoni perjodikament fuq il-bażi ta' żviluppi tas-suq u l-esperjenza miksuba, partikolarment fir-rigward ta' kwistjonijiet tal-prezzijiet u l-kontenut ta' l-offerta ta' referenza inkluża fl-Anness.(17) Ir-regoli tal-kompetizzjoni tal-Komunità japplikaw minbarra r-rakkomandazzjoni preżenti,TIRRAKKOMAND B'DAN LI:Artikolu 1Għoti ta' aċċess għal-linja lokali1. Fil-kuntest tal-promozzjoni ta' suq tal-komunikazzjonijiet elettroniċi avanzat, armonizzat u kompetittiv li jipprovdi għażla wiesgħa għall-utenti għall-firxa sħiħa ta' servizzi ta' komunikazzjoni, inkluż broadband multimedjali servizzi ta' l-Internet ta' veloċità għolja, din ir-rakkomandazzjoni tirrigwarda kondizzjonijiet għal-forniment lill-operaturi l-ġodda għall- aċċess diżassoċjat mal-linja lokali u l-faċilitajiet assoċjati, minn operaturi pubbliċi ta' network fiss maħtura mill-awtorità regolatorja nazzjonali bħala li għandhom poter tas-suq sinifikanti (minn hawn 'il quddiem msejħa bħala "operaturi notifikati") skond id-Direttiva 97/33/KE, id-Direttiva 92/44/KEE, u, id-Direttiva 98/10/KE.2. Bla ħsara għall-applikazzjoni tar-regoli tal-kompetizzjoni tal-Komunità, huwa rakkomandat li fl-Istati Membri fejn l-aċċess diżassoċjat kompletament għadu mhux disponibbli, għandhom ikunu adottati miżuri legali u regolatorji xierqa biex ikun awtorizzat, sal-31 ta' Diċembru 2000, l-aċċess diżassoċjat kompletament mal-linja lokali tar-ramm ta' operaturi notifikati skond kondizzjonijiet trasparenti, ġusti u mhux diskriminatorji.3. Il-forniment rakkomandat ta' aċċess diżassoċjat kompletament mal-linja lokali ta' operaturi notifikati huwa Bla ħsara għall-obbligi skond id-Direttivi ONP 97/33/KE u 98/10/KE għal operaturi notifikati biex [13]:- jissodisfaw it-talbiet għall-forom oħra ta' aċċess inkluż aċċess kondiviż għal-linja lokali, skond l-Artikolu 4(2) tad-Direttiva 97/33/KE u l-Artikolu 16 tad-Direttiva 98/10/KE;- jikkonformaw mal-prinċipju tan-non-diskriminazzjoni meta jkun użat in-network fiss tat-telefon pubbliku biex ikunu trasmessi servizzi b'veloċità għolja lil terzi kif provdut lis-servizzi tiegħu stess, skond l-Artikolu 16(7) tad-Direttiva 98/10/KE.Introduzzjoni ta' servizzi ġodda4. Fl-applikazzjoni tal-prinċipju tan-non-diskriminazzjoni impost fuq operaturi notifikati skond il-liġi tal-Komunità, huwa rakkomandat li l-awtoritajiet regolatorji nazzjonali jiżguraw li operatur notifikat jipprovdi lill-kompetituri tiegħu l-istess faċilitajiet bħal dawk li jipprovdi għaliħ jew il-kumpanniji assoċjati tiegħu, u bl-istess kondizzjonijiet u skadenzi. Dan jgħodd partikolarment għall-introduzzjoni ta' servizz ġdid fin-network ta' aċċess lokali, l-aċċess għal-linji lokali diżassoċjati, disponibbilità ta' spazju ta' kollokazzjoni, forniment ta' kapaċità ta' trasmissjoni mikrija għall-aċċess għas-siti ta' kollokazzjoni u l-proċeduri fir-rigward ta' l-ordnijiet, il-forniment, il-kwalità u l-manutenzjoni.Prezzijiet5. Biex ikunu evitati kwistjonijiet fit-tul fuq il-prezzijiet bejn l-operaturi l-ġodda u l-operaturi notifikati li jittardjaw l-implimentazzjoni effettiva tad-diżassoċjazzjoni tal-linja lokali, huwa rakkommandat li l-awtoritajiet regolatorji nazzjonali jispeċifikaw il-metodoloġija tal-prezzijiet u l-parametri rilevanti użati biex ikunu ikkalkolati l-prezzijiet. Meta xieraq, l-Istati Membri jistgħu jiffissaw il-prezzijiet attwali meta kompatibbli mal-liġi tal-Komunità [14], u għal dan l-iskop huwa xieraq li ssir analiżi tal-kompetizzjoni.6. Sakemm il-livell tal-kompetizzjoni fin-network ta' aċċess lokali mhux biżżejjed biex jipprevjeni prezzijiet eżaġerati ta' aċċess diżassoċjat mal-linja lokali, huwa rakkomandat li l-prezzijiet għall- aċċess diżassoċjat mal-linji lokali jsegwu il-prinċipju ta' l-orjentazzjoni ta' l-ispiża. Fil-prinċipju approċċ li jħares 'il quddiem ibbażat fuq spejjeż kurrenti [15] joħloq kompetizzjoni ġusta u sostenibbli u jipprovdi inċentivi ta' investiment alternattiv; iżda, jekk dan jirriżulta fi xkiel fil-kompetizzjoni f'terminu qasir, ngħidu aħna meta t-tariffi ta' l-operatur notifikat għall-utent finali jibqgħu sbilanċjati fuq il-bażi ta' l-ispejjeż kurrenti, b'hekk ikun irrakkomandat li l-awtorità regolatorja nazzjonali, wara li ssegwi l-proċedura tal-punt 5, tispeċifika l-perjodu taż-żmien raġonevoli meħtieġ għall-aġġustament gradwali għall-ispejjeż kurrenti tal-prezz tal-linji lokali, waqt li tinżamm konsistenza mas-sistema ta' l-ispiża użata meta jkunu regolati s-servizzi bl-imnut.7. Skond il-prinċipju tan-non-diskriminazzjoni, meta operaturi notifikati diġà jipprovdu is-servizz i tagħhom stess ta' DSL ta' veloċità għolja bl-użu ta' aċċess diżassoċjat mal-linja lokali, l-awtoritajiet regolatorji nazzjonali jistgħu jeħtieġu li l-kompetituri jingħataw aċċess mal-linji bl-istess prezz li l-operatur notifikat japplika għas-servizzi DSL tiegħu stess. Din ir-regola tal-prezz mhux diskriminatorja' għandha tapplika għall-aċċess minn operaturi ġodda tal-faċilitajiet assoċjati bħal kollokazzjoni u kapaċità tat-trasmissjoni mikrija fin-network prinċipali kif użat mill-operatur notifikat biex jappoġġa s-servizzi DSL tiegħu stess jew dawk ta' sussidjarja jew kumpannija assoċjata.8. Biex ikun hemm kunfidenza fil-prezz ġust tal-faċilitajiet, u biex tintwera konformità ma' l-obbligi tan-non-diskriminazzjoni, huwa rakkomandat li tkun disponibbli informazzjoni xieraq u dettaljata fuq il-kontabilità ta' l-ispejjeż, inkluż prezzijiet interni ta' trasferiment konsistenti mal-linji gwida fir-Rakkomandazzjoni tal-Kummissjoni 98/322 [16], għall-awtorità regolatorja nazzjonali li tista' tagħmilha disponibbli lill-partijiet interessati skond ftehim ta' kunfidenzalità, waqt li jitqiesu l-konsiderazzjonijiet ta' kunfidenzalità kummerċjali.9. Huwa rakkomandat li l-awtoritajiet regolatorji nazzjonali jagħmlu reviżjonijiet perjodiċi tal-kondizzjonijiet tas-suq fuq l-aċċess lokali, bl-aġġustament tal-prinċipji ta' prezzijiet u obbligi kif meħtieġ jew bit-tneħħija tar-regolament tal-prezz ladarba s-suq joffri kompetizzjoni u għażla biżżejjed ta' l-offerti alternattivi. Il-perjodu ta' reviżjoni għandu jitħabbar bil-quddiem biex jipprovdi previdibbilità għall-operaturi fis-suq.Kondizzjonijiet tekniċi u kollokazzjoni10. L-aċċess fiżiku għandu jkun provdut f'kull punt ta' terminazzjoni tal-linja lokali tar-ramm fejn l-operatur il-ġdid jista' jqiegħed it-tagħmir tan-network u l-faċilitajiet tiegħu stess biex jingħataw servizzi lill-konsumatur tiegħu, jew fid-disposittiv lokali, fil-konċentratur jew f'faċilità ekwivalenti. Fil-prinċipju kumpanniji ta' kollokazzjoni għandhom jitħallew jpoġġu kull tagħmir meħtieġ biex ikun hemm aċċess mal-linja lokali diżassoċjata bl-użu ta' l-ispazju ta' kollokazzjoni disponibbli, u, biex ikunu installati jew jinkrew kollegamenti ta' trasmissjoni minn hemm sal-punt ta' presenza ta' l-operatur il-ġdid. Huwa rrakkomandat li l-awtoritajiet regolatorji nazzjonali jiżguraw li l-ispazju ta' kollokazzjoni ikun offrut lill-kompetituri b'mod trasparenti, ġust u mhux diskrminatorju.11. Fir-rigward ta' teknoloġiji u servizzi użati ma' linji lokali diżassoċjati, huwa rakkomandat li l-awtoritajiet regolatorji nazzjonali jiżguraw li kull restrizzjoni maħsuba biex tipproteġi l-integrità tan-network, u fil-każ ta' aċċess kondiviż mal-linja lokali biex tipproteġi l-kanal tat-telefonija tal-vuċi, m'humiex diskriminatorji u ibbażati fuq kriterji oġġettivi identifikati bil-quddiem, skond l-Artikolu 13(2)(b) tad-Direttiva 98/10/KE. B'mod konformi mal-prinċipju tan-newtralità teknoloġika għall-aċċess għal-linji lokali tar-ramm, l-ebda restrizzjoni addizzjonali jew speċifika m'għandha titpoġġa fuq kumpanniji li jużaw teknoloġiji DSL ġodda fil-linji lokali bħala mezz biex jingħataw servizzi lill-klijenti.Trasparenza u kordinazzjoni12. Biex ikun minimizzat iż-żmien għall-installazzjoni ta' servizzi kompetittivi DSL minn operaturi ġodda, huwa rakkomandat li l-awtoritajiet regolatorji nazzjonali jiżguraw li operaturi notifikati ikollhom disponibbli kemm jista' jkun malajr, u idealment fuq l-Internet, offerta ta' riferenza għall- aċċess diżassoċjat kompletament mal-linja lokali, li jkollha deskrizzjoni ta' l-offerti u t-termini u l-kondizzjonijiet assoċjati, inkluż il-prezzijiet.L-Anness jipprovdi lista indikattiva ta' oġġetti li għandhom ikunu inklużi fl-offerta ta' referenza għall-aċċess diżassoċjat mal-linja lokali.13. Barra dan, huwa rakkomandat li l-awtoritajiet regolatorji nazzjonali jiżguraw disponibbilità faċili ta' l-informazzjoni li ġejja dwar is-servizzi tal-komunikazzjonijiet fuq linji lokali diżassoċjati:- kondizzjonijiet tal-liċenzi għall-operaturi,- informazzjoni għall-utenti li jieħdu s-servizz minn operaturi li jużaw aċċess għal-linja lokali diżassoċjata, inkluż il-kondizzjonijiet kontrattwali kollha, speċjalment it-tariffi, id-drittijiet ta' l-utenti, il-perjodi minimi ta' kiri u aspetti tas-servizz universali, it-terminazzjoni tas-servizz, il-proċeduri ta' l-ilmenti u rimedju.14. L-awtoritajiet regolatorji nazzjonali huma rakkomandati li jistabbilixxu gruppi nazzjonali ta' kordinazzjoni tal-partijiet interessati, inkluż rappreżentanti ta' l-utenti, biex jippreċiżaw il-ħtiġiet taħt il-punti 12 u 13, u biex jagħtu parir fuq bażi permanenti fuq il-grad tad-dettal fl-informazzjoni li għandha tkun ippubblikata fl-offerta ta' referenza. Operaturi notifikati għandhom jirrapportaw regolarment lin-NRA rigward l-implimentazzjoni tagħhom tad- diżassoċjazzjoni tal-linja lokali, inkluż informazzjoni statistika għall-oġġetti identifikati fl-offerta ta' referenza.15. Huwa rakkomandat li l-Istati Membri jiżguraw li gruppi ta' kordinazzjoni nazzjonali jikkunsidraw attivitajiet simili li qed isiru fi Stati Membri oħra u f'organizzazzjonijiet internazzjonali rilevanti. Biex tkun ffaċilitata l-kordinazzjoni, huwa rakkomandat li l-awtoritajiet regolatorji nazzjonali jirrapportaw perjodikament lill-kumitat ONP fuq kwistjonijiet assoċjati ma' l-implimentazzjoni ta' aċċess diżassoċjat mal-linja.Reviżjoni16. Din ir-rakkomandazzjoni, u partikolarment l-Anness, tkun riveduta mill-Kummissjoni fid-dawl ta' l-iżvilupp tas-suq, u aġġornata meta meħtieġ.Artikolu 2Din ir-Rakkomandazzjoni hija indirizzata lill-Istati Membri.Magħmula fi Brussel, fil-25 ta' Mejju 2000.Għall-KummissjoniErkki LiikanenuMario MontiMembri tal-Kummissjoni[1] ĠU L 199, tas-26.7.1997, p. 32.[2] ĠU L 268, tat-3.10.1998, p. 37.[3] ĠU L 101, ta' l-1.4.1998, p. 24.[4] ĠU L 165, tad-19.6.1992, p. 32.[5] ĠU L 295, tad-29.10.1997, p. 23.[6] ĠU L 14, ta' l-20.1.1998, p. 27.[7] ĠU L 192, ta' l-24.7.1990, p. 10.[8] ĠU L 175, ta' l-10.7.1999, p. 39.[9] KUMM(1999)537[10] (għadha mhix ppubblikata)[11] "L-użu kondiviż tal-linja tar-ramm" tippermetti l-aċċess lill-parti mhux utilizzata ta' frekwenza għolja ta' l-ispettru biex ikunu installati servizzi limitati ADSL (jiġifieri rati tad-data sa 8 Mbit/s) waqt li l-parti t'isfel tal-frekwenza ta' l-ispettru tibqa' tintuża mill-operatur biex jipprovdi servizz bażiku tat-telefonija bil-vuċi fuq l-istess linja tar-ramm. L-Unjoni Internazzjonali tat-Telekommunikazzjonijiet (ITU) ħadmet speċifikazzjonijiet tekniċi għar-rata sħiħa ta' l-ADSL – b'veloċità sa 8 Mbit/s downstream u 1 Mbit/s upstream – fir-Rakkomandazzjoni tagħha 6 992.1. Din tinkludi numru ta' varjanti speċifiċi għall-pajjiż biex ikunu akkomodati d-differenzi fl-infrastruttura tal-linja lokali reġjonali. L-ADSL jista' jilħaq l-akbar veloċità tiegħu f'distanza ta' 4 km jew anqas. Il-konnessjoni tippermetti wkoll l-għoti ta' servizz tat-telefon bil-vuċi fuq il-band tal-frekwenza bażika ta' l-istess linja. Barra dan l-ITU ħadmet fuq varjanti tas-soluzzjoni ADSL fir-Rakkomandazzjoni tagħha G.992.2, magħrufa wkoll bħala G.Lite, li hija faċli biex tinstallha fil-post tal-klijent għaliex hija "splitter-less" (għandha bżonn filter serjali sempliċi ħafna li jissepara l-vuċi u d-data u ma teħtieġx li jgħaddu wajers mill-ġdid fil-postijiet tal-klijenti). Il-veloċitajiet huma sa 1,5 Mbit/s downstream lill-utent u 385 kbit/s upstream. Xi fornituri tal-PC diġà qegħdin ibiegħu tagħmir tal-PC b'modems ADSL-G.Lite integrati biex soluzzjonijiet universali standard ikunu jistgħu jiġu installati fuq skala kbira fis-suq residenzali.[12] "Disassoċjazzjoni kompleta tal-linja lokali" tagħti l-operatur il-ġdid l-użu esklussiv ta' l-ispettru sħiħ tal-frekwenza fuq il-linja tar-ramm, u għalhekk jippermettu l-aktar servizzi u teknoloġiji innovattivi u avanzati DSL, jiġifieri rati tad-data sa 60 Mbit/s lill-utent li jutilizza il-VDSL (DSL ta' veloċità għolja ħafna). Xogħol fuq l-istandardizzazzjoni tal-VDSL qed isir bħalissa fl-ITU u l-ETSI.[13] Ara ukoll il-komunikazzjoni tal-Kummissjoni fuq l-Aċċess Disassoċjat mal-linja lokali (fil-Ġurnal Uffiċjali).[14] Ara n-nota f'qiegħ il-paġna 13.[15] L-ispejjeż kurrenti huma l-ispejjeż tal-bini ta' infrastruttura moderna ekwivalenti u li tipprovdi dan is-servizz illum.[16] Ara l-metodoloġija għall-implimentazzjoni tas-separazzjoni tal-kontabilità u approċċ kurrenti ta' kontabilità ta' l-ispiża fir-Rakkomandazzjoni 98/322/KE (ĠU L 141, 13.5,1998, p. 6).--------------------------------------------------ANNESSLISTA INDIKATTIVA TA' OĠĠETTI LI GĦANDHOM IKUNU INKLUŻI F'OFFERTA TA' REFERENZA [1] GĦALL-AĊĊESS DIŻASSOĊJAT MAL-LINJA LOKALI LI GĦANDHA TKUN IPPUBBLIKATA MILL-OPERATURI NOTIFIKATIA. Kondizzjonijiet għall-aċċess diżassoċjat mal-linja lokali1. Elementi tan-network li jkun offert l-aċċess għalih:li jkopri partikolarment l-elementi li ġejjin:- aċċess għal-linji lokali tar-ramm mhux insulat (ramm li jispiċċa fid-disposittiv lokali) u sublinji (ramm li jispiċċa fil-konċentratur imbiegħed jew fil-faċilità ekwivalenti), fil-każ ta' diżassoċjazzjoni kompleta,- aċċess f'frekwenzi mhux tal-vuċi ta' linja lokali, fil-każ ta' aċċess kondiviż fil-linja lokali,- aċċess għall-ispazju ġewwa main distribution frame (MDF) sit ta' operatur notifikat għat-twaħħil ta access multiplexors DSL (DSLAMs) u tipi simili ta' tagħmir fil-linja lokali lill-operatur notifikat.2. Disponibbilità: id-dettalji rilevanti kollha rigward l-agrikultura tan-network lokali, informazzjoni dwar il-postijiet tas-siti ta' aċċess fiżiku, disponibbilità ta' pari tar-ramm f'partijiet speċifiċi tan-network ta' l-aċċess;3. Kondizzjonijiet tekniċi: karatteristiċi tekniċi ta' pari tar-ramm fil-linja lokali; tulijiet, dijametri tal-wajer, loading coils u bridged taps; provi tal-linja u proċeduri ta' kondizzjonament. Speċifikazzjonijiet għat-tagħmir DSL, splitters, eċċ b'referenza għall-istandards rilevanti internazzjonali jew rakkomandazzjonijiet; limitazzjonijiet ta' l-ispettru u l-ħtiġiet ta' kompatibbilità elettromanjetika maħsuba biex jipprevjenu interferenza ma' sistemi oħra;4. Proċeduri ta' fornitura: investigazzjonijiet tal-linja għat-teknoloġiji DSL, proċeduri ta' ordnijiet u fornitura, restrizzjoni fl-użu,B. Servizzi ta' kollokazzjoni5. Informazzjoni fuq siti ta' kollokazzjoni: partikolarment il-postijiet preċiżi [2] tas-siti rilevanti ta' l-operatur notifikat; inkluż disposittivi, main distribution frame (MDF), konċentraturi, u punti ta' distribuzzjoni remoti bħal cabinets ta' l-azzar, pedistalli u vaults; speċifikazzjoni tal-Website(s) fejn il-lista aġġornata tal-postijiet hija ppubblikata; disponibbilità ta' alternattivi meta l-kollokazzjoni fiżika mhux disponibbli.6. Għażliet ta' kollokazzjoni fis-siti indikati skond il-punt 5: it-tipi ta' kollokazzjoni disponibbli eż kondiviż, caged/cageless, fiżiku jew virtwali); disponibbilità ta' l-enerġija u faċilitajiet ta' l-arja kondizzjonata f'dawn is-siti; regoli għaċ-ċessjoni ta' l-ispazju ta' kollokazzjoni.7. Karatterisitiċi tat-tagħmir: restrizzjonijiet, jekk hemm, fuq tagħmir li jista' jkun kollokat.8. Kwistjonijiet ta' Sigurtà: miżuri mpoġġija mill-operaturi notifikati biex jiżguraw is-sigurtà fil-postijiet tagħhom; kondizzjonijiet għall-aċċess mill-persunal ta' operaturi kompetittivi biex jidentifikaw u jsewwu l-problemi tas-servizz.9. Standards tas-Sigurtà: (Fil-prinċipju standards ta' sigurtà użati mill-operatur storiku u l-affiljati tiegħu għandhom jitqiesu adegwati għat-tagħmir ta' l-operaturi kompetituri).10. Spezzjonijiet: kondizzjonijiet għall-operaturi kompetituri u NRA's biex ikunu spezzjonati l-postijiet fejn il-kollokazzjoni fiżika hija disponibbli, jew siti fejn il-kollokazzjoni kienet rifjutata fuq il-bażi ta' nuqqas ta' kapaċità.Ċ. Sistemi ta' appoġġ operattivi11. Kondizzjonijiet għall-aċċess għas-sistemi ta' appoġġ operattiv ta' l-operaur notifikat, sistemi ta' informazzjoni jew databases għall-ordnijiet minn qabel, il-forniment, l-ordnijiet, il-manutenzjoni u t-talbiet għat-tiswijiet u fatturazzjoni.12. Fil-prinċipju l-elementi tas-sistema ta' appoġġ operattiva (OSS) elenkati għandhom ikopru l-aċċess għal kull informazzjoni tal-kwalifikazzjoni tal-linja, inkluż informazzjoni fuq jekk linja partikolari hijiex kapaċi li tappoġġa servizzi avanzati ta' appoġġ.D. Kondizzjonijiet ta' fornitura13. Żminijiet: Żminijiet meħtieġa biex jissodisfaw it-talbiet tal-fornitura tas-servizzi u l-faċilitajiet, kif ukoll kumpens kontrattwali provdut fil-każ ta' nuqqas biex dawk iż-żminijiet jitħarsu, ftehim fuq il-livell tas-servizz, proċeduri fuq it-tiswija tal-ħsarat u tħaddim mill-ġdid gradwali.14. Prezzijiet għal kull element, funzjoni u faċilità msemmija fuq, murija separatament, inkluż fuq ħlasijiet bil-ħin u pagamenti tal-kirja rikorrenti.[1] Offerta ta' referenza għall-aċċess disassoċjat mal--linja lokali inkluż is-sett bażiku ta' faċilitajiet tekniċi, inkluż termini u kondizzjonijiet, u prezzijiet, offerti lill-operaturi fis-suq.[2] Disponibbilità ta' din l-informazzjoni tista' tkun ristretta biss għall-partijiet interessati biex ikun evitat tħassib fil-livell tas-sigurtà pubblika--------------------------------------------------


title: Rakkomandazzjoni tal-Kummissjoni (UE) 2015/682 tad-29 ta' April 2015 dwar is-sorveljanza tal-preżenza tal-perklorat fl-ikel (Test b'rilevanza għaż-ŻEE)

text:
               30.4.2015

               MT

               Il-Ġurnal Uffiċjali tal-Unjoni Ewropea

               L 111/32

         RAKKOMANDAZZJONI TAL-KUMMISSJONI (UE) 2015/682
   tad-29 ta' April 2015
   dwar is-sorveljanza tal-preżenza tal-perklorat fl-ikel
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,
   Billi:

               (1)

               Il-perklorat iseħħ b'mod naturali fl-ambjent, b'depożiti tan-nitroġenu u l-potassa, u jista' jiġi ffurmat fl-atmosfera u jippreċipita fil-ħamrija u fl-ilma ta' taħt l-art. Jokkorri wkoll bħala kontaminant ambjentali minħabba l-użu ta' fertilizzanti tan-nitrat u mill-manifattura, mill-użu u mir-rimi tal-perklorat tal-ammonju użat fi propellants tar-rokits, fi splussivi, fil-logħob tan-nar, fi flares u f'neffieħa tal-airbags u fi proċessi industrijali oħra. Il-perklorat jista' jiġi ffurmat ukoll waqt id-degradazzjoni tal-ipoklorit tas-sodju użat sabiex jiddiżinfetta l-ilma u jista' jikkontamina l-provvista tal-ilma. L-ilma, il-ħamrija u l-fertilizzanti huma meqjusa bħala sorsi potenzjali ta' kontaminazzjoni tal-perklorat fl-ikel.

               (2)

               Il-Bord dwar Kontaminanti fil-Katina tal-Ikel (il-Bord CONTAM) tal-Awtorità Ewropea dwar is-Sigurtà fl-Ikel (EFSA) ipprovda opinjoni xjentifika dwar ir-riskji għas-saħħa pubblika relatati mal-preżenza tal-perklorat fl-ikel (1). Il-Bord CONTAM ikkonkluda li l-espooniment kroniku għall-perklorat fid-dieta huwa ta' tħassib potenzjali, b'mod partikolari għal dawk li jikkunsmaw livell għoli fil-gruppi tal-età iżgħar tal-popolazzjoni b'defiċenza ta' jodju bejn ħafif u moderat. Barra minn hekk, huwa possibbli li esponiment għall-perklorat fuq medda qasira ta' żmien huwa ta' tħassib għat-trabi u t-tfal żgħar li jiġu mredda' bil-ħalib tas-sider b'livell baxx ta' konsum ta' jodju.

               (3)

               Il-Bord CONTAM irrakkomanda li hemm bżonn aktar dejta dwar l-okkorrenza tal-perklorat fl-ikel fl-Ewropa, speċjalment fil-ħaxix, fil-formula tat-trabi, fil-ħalib u l-prodotti tal-ħalib, sabiex tkompli tonqos l-inċertezza fil-valutazzjoni tar-riskju. Instabu livelli għoljin fil-Cucurbitaceae u fil-ħaxix tal-weraq speċjalment dawk imkabbra f'serer/taħt għata. Ma hemmx biżżejjed dejta dwar l-okkorrenza tal-preżenza tal-perklorat fl-ikel b'mod partikolari f'kampjuni tal-ikel meħuda wara l-1 ta' Settembru 2013. Jekk ikun possibbli, l-analiżi tal-perklorat fl-ilma tax-xorb għandha tinkludi wkoll l-ilma tax-xorb li ma jaqax fid-definizzjoni tal-ikel kif stipulat fir-Regolament (KE) Nru 178/2002 tal-Parlament Ewropew u tal-Kunsill (2). Mill-1 ta' Settembru 2013 iddaħħlu fis-seħħ miżuri ta' mitigazzjoni, u d-dejta dwar il-perklorat minn kampjuni meħuda minn hemm 'il quddiem tirrifletti aħjar il-prinċipju “baxx kemm raġonevolment possibbli” b'segwitu tal-prattiki tajbin (jiġifieri l-użu ta' fertilizzanti li fihom livelli baxxi ta' perklorat) u l-preżenza attwali tal-perklorat fl-ikel.

               (4)

               Huwa għalhekk xieraq li ssir rakkomandazzjoni dwar is-sorveljanza tal-preżenza tal-perklorat fl-ikel

         ADOTTAT DIN IR-RAKKOMANDAZZJONI:

               1.

               Bl-involviment attiv tal-operaturi tan-negozji tal-ikel, l-Istati Membri għandhom jagħmlu sorveljanza għall-preżenza tal-perklorat fl-ikel, u b'mod partikolari:

                           (a)

                           fil-frott, fil-ħaxix u fil-prodotti pproċessati minnhom, inkluż il-meraq;

                           (b)

                           fl-ikel għal użi nutrittivi partikolari maħsuba għat-trabi u t-tfal żgħar kif definiti fir-Regolament (UE) Nru 609/2013 tal-Parlament Ewropew u tal-Kunsill (3);

                           (c)

                           fil-ħxejjex aromatiċi mnixxfin u l-ħwawar; fit-tè; fl-infużjonijiet tal-ħxejjex aromatiċi u tal-frott;

                           (d)

                           fix-xorb, inkluż fl-ilma tax-xorb.

               2.

               Sabiex jiġi żgurat li l-kampjuni huma rappreżentattivi tal-lott ikkampjunat, l-Istati Membri għandhom isegwu l-proċeduri stabbiliti fl-Anness tar-Regolament tal-Kummissjoni (KE) Nru 1882/2006 (4) għall-ħaxix bil-weraq u fil-Parti B tal-Anness tar-Regolament tal-Kummissjoni (KE) Nru 333/2007 (5) għal ikel ieħor fil-kamp ta' applikazzjoni tar-Regolament (KE) Nru 333/2007.

               3.

               Dan il-metodu ta' analiżi jipprovdi riżultati affidabbli:
               “Quick Method for the Analysis of Residues of numerous Highly Polar Pesticides in Foods of Plant Origin involving Simultaneous Extraction with Methanol and LC-MS/MS Determination (QuPPe-Method) — Version 7.1”. Il-metodu jista' jitniżżel minn: http://www.crl-pesticides.eu/library/docs/srm/meth_QuPPe.pdf
               Barra minn hekk, għandu jiġi kkonsultat l-artiklu “Analysis of Perchlorate in Food Samples of Plant Origin Applying the QuPPe-Method and LC-MS/MS” għax dan jirrapporta kif jiġi integrat il-kontaminant ambjentali perklorat fil-metodu “QuPPe multiresidue” msemmi hawn fuq. Dan l-artiklu jista' jitniżżel minn http://www.analytik-news.de/Fachartikel/Volltext/cvuase2.pdf
               Il-limitu ta' kwantifikazzjoni (LOQ, limit of quantification) immirat ma għandux ikun ogħla minn 2 μg/kg għall-analiżi tal-perklorat fl-ikel għat-trabi u t-tfal żgħar, 10 μg/kg f'ikel ieħor u 20 μg/kg fil-ħxejjex aromatiċi mnixxfin, fil-ħwawar, fit-te u fl-infużjonijiet tal-ħxejjex u l-frott.

               4.

               Bl-involviment attiv tal-operaturi tan-negozji tal-ikel, l-Istati Membri għandhom iwettqu investigazzjonijiet biex jidentifikaw il-fatturi li jirriżultaw fil-preżenza tal-perklorat fl-ikel. B'mod partikolari, l-analiżi tal-preżenza tal-perklorat fil-fertilizzant, fil-ħamrija, fl-irrigazzjoni u fl-ipproċessar tal-ilma hija xierqa f'sitwazzjonijiet meta dawn il-fatturi huma rilevanti.

               5.

               Fuq bażi regolari u sa mhux aktar tard minn tmiem Frar 2016, l-Istati Membri għandhom jiżguraw li r-riżultati analitiċi jiġu pprovduti lill-EFSA fil-format tal-preżentazzjoni tad-dejta tal-EFSA f'konformità mar-rekwiżiti tal-Gwida tal-EFSA “Guidance on Standard Sample Description (SSD) for Food and Feed” (6) u mar-rekwiżiti addizzjonali speċifiċi tar-rappurtar tal-EFSA.

      Magħmul fi Brussell, id-29 ta' April 2015.

            Għall-Kummissjoni

         Vytenis ANDRIUKAITIS

            Membru tal-Kummissjoni

      (1)  Il-Bord CONTAM tal-EFSA (Il-Bord dwar Kontaminanti fil-Katina tal-Ikel tal-EFSA), 2014. “Scientific Opinion on the risks to public health related to the presence of perchlorate in food, in particular fruits and vegetables”. EFSA Journal 2014;12(10):3869, 106 pp. doi:10.2903/j.efsa.2014.3869.

      (2)  Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).

      (3)  Ir-Regolament (UE) Nru 609/2013 tal-Parlament Ewropew u tal-Kunsill tat-12 ta' Ġunju 2013 dwar ikel maħsub għat-trabi u t-tfal żgħar, ikel għal skopijiet mediċi speċjali, u bħala sostitut tad-dieta kollha għall-kontroll tal-piż u li jħassar id-Direttiva tal-Kunsill 92/52/KEE, id-Direttivi tal-Kummissjoni 96/8/KE, 1999/21/KE, 2006/125/KE u 2006/141/KE, id-Direttiva 2009/39/KE tal-Parlament Ewropew u tal-Kunsill u r-Regolamenti tal-Kummissjoni (KE) Nru 41/2009 u (KE) Nru 953/2009 (ĠU L 181, 29.6.2013, p. 35).

      (4)  Ir-Regolament tal-Kummissjoni (KE) Nru 1882/2006 tad-19 ta' Diċembru 2006 li jistabbilixxi metodi ta' teħid ta' kampjuni u ta' analiżi għall-kontroll uffiċjali tal-livelli ta' nitrati f'ċerti oġġetti tal-ikel (ĠU L 364, 20.12.2006, p. 25).

      (5)  Ir-Regolament tal-Kunsill (KE) Nru 333/2007 tat-28 ta' Marzu 2007 li jistabbilixxi l-metodi ta' teħid ta' kampjuni u analiżi għall-kontroll uffiċjali ta' livelli ta' ċomb, kadmju, merkurju, landa inorganika, 3-MCPD u idrokarburi poliċikliċi aromatiċi fl-oġġetti tal-ikel (ĠU L 88, 29.3.2007, p. 29).

      (6)  http://www.efsa.europa.eu/en/datex/datexsubmitdata.htm


title: Rakkmandazzjoni ta’ l-Awtorità ta’ Sorveljanza ta’ l-EFTA Nru 65/04/COL tal- 31 ta’ Marzu 2004 dwar il-programm koordinat għall-kontroll uffiċjali ta’ l-għalf tal-bhejjem għall-2004

text:
               12.12.2006

               MT

               Il-Ġurnal Uffiċjali ta’ l-Unjoni Ewropea

               13

         RAKKMANDAZZJONI TA’ L-AWTORITÀ TA’ SORVELJANZA TA’ L-EFTA
   Nru 65/04/COL
   tal-31 ta’ Marzu 2004
   dwar il-programm koordinat għall-kontroll uffiċjali ta’ l-għalf tal-bhejjem għall-2004
   L-AWTORITÀ TA’ SORVELJANZA TA’ L-EFTA
   Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 109 u l-Protokoll 1 tiegħu,
   Wara li kkunsidrat il-Ftehim bejn l-Istati ta’ l-EFTA dwar it-twaqqif ta’ Awtorità ta’ Sorveljanza u Qorti tal-Ġustizzja u b’mod partikolari l-Artikolu 5(2)(b) u l-Protokoll 1 tiegħu,
   Wara li kkunsidrat l-Att li hemm referenza għalih f’punt 31a tal-Kapitolu II ta’ Anness I għall-Ftehim taż-ŻEE, (Direttiva tal-Kunsill 95/53/KE tal-25 ta’ Ottubru 1995 li tistipula l-prinċipji li jiggvernaw l-organizzazzjoni ta’ l-ispezzjonijiet fil-qasam tan-nutrizzjoni ta’ l-annimali) (1), kif emendata, u kif adattata għall-Ftehim taż-ŻEE mill-Protokoll 1 tiegħu, u b’mod partikolari l-Artikolu 22(3) tiegħu,
   Filwaqt li:

               (1)

               Hu meħtieġ, bil-għan li jkun assigurat l-operat xieraq taż-Żona Ekonomika Ewropea, li jkunu organizzati programmi koordinati ta’ spezzjoni ta’ l-għalf fi ħdan iż-ŻEE li għandhom l-għan li titjieb l-implimentazzjoni armonizzata tal-kontrolli uffiċjali mill-Istati taż-ŻEE.

               (2)

               Dawn il-programmi għandhom jagħmlu enfażi fuq l-osservanza tal-leġiżlazzjoni rilevanti fis-seħħ taħt il-Ftehim taż-ŻEE, u fuq il-ħarsien tas-saħħa pubblika u ta’ l-annimali.

               (3)

               Ir-riżultati ta’ l-implimentazzjoni simultanja tal-programmi nazzjonali u l-programmi koordinati jistgħu jipprovdu informazzjoni u esperjenza li dwarhom jistgħu jkunu bbażati attivitajiet u leġiżlazzjoni futuri ta’ kontroll.

               (4)

               Għalkemm l-Att li hemm referenza għalih f’punt 33 tal-Kapitolu II ta’ Anness I għall-Ftehim taż-ŻEE (Direttiva 2002/32/KE tal-Parlament Ewropew u tal-Kunsill tas-7 ta’ Mejju 2002 dwar sustanzi mhux mixtieqa fl-għalf tal-bhejjem) (2) jistabbilixxi l-kontenut massimu ta’ aflatoksin B1 fl-għalf tal-bhejjem, m’hemm l-ebda leġiżlazzjoni fis-seħħ taħt il-Ftehim taż-ŻEE għal mikotoksins, bħal okratoksin A, zearalenone, deoxynivalenol u fumonisins. Il-ġbir ta’ informazzjoni dwar il-preżenza ta’ dawn il-mikotoksins permezz ta’ teħid ta’ kampjuni b’mod irregolari jista’ jipprovdi tagħrif utli biex issir analiżi tas-sitwazzjoni biex eventwalment tkun żviluppata l-leġIżlazzjoni. Aktar minn hekk, ċertu materjal ta’ l-għalf bħaċ-ċereali u ż-żerriegħa li minnha jingħasar iż-żejt huma esposti b’mod partikolari għal kontaminazzjoni bil-mikotoksin minħabba l-kondizzjonijiet ta’ ħsad, ħażna u trasport. Peress li l-konċentrazzjoni ta’ mikotoksin tvarja minn sena għal sena, jixraq li t-tagħrif jinġabar minn snin konsekuttivi għall-mikotoksins kollha msemmija.

               (5)

               Kontrolli preċedenti għall-preżenza ta’ antibijotiċi u koċċidjostati f’ċertu għalf tal-bhejjem fejn dawn is-sustanzi mhumiex awtorizzati jindikaw li dan it-tip ta’ ksur għadu jseħħ. Il-frekwenza tad-drabi li dawn instabu u s-sensittività tal-materja tiġġustifika l-kontinwazzjoni tal-kontrolli.

               (6)

               Il-parteċipazzjoni tan-Norveġja u l-Iżlanda fil-programmi fi ħdan l-iskop ta’ Anness II ta’ din ir-Rakkmandazzjoni li tikkonċerna s-sustanzi mhux awtorizzati bħala addittivi ta’ l-għalf jeħtieġ li tkun evalwata b’rispett għall-eżenzjonijiet tagħhom minn Kapitolu II ta’ Anness I għall-Ftehim taż-ŻEE.

               (7)

               Hu importanti li jkun assigurat li r-restrizzjonijiet fuq l-użu ta’ materjal ta’ l-għalf li joriġina mill-annimali fl-għalf tal-bhejjem, kif imniżżla fil-leġIżlazzjoni rilevanti taż-ŻEE, ikunu infurzati effettivament.

               (8)

               Il-każ tal-kontaminazzjoni ta’ l-għalf u l-katina ta’ l-ikel bil-medroxyprogesterone acetate (MPA) irrimarka l-valur ta’ l-għażla tal-provvisti fis-sigurtà ta’ l-għalf tal-bhejjem. Xi ingredjenti fl-għalf tal-bhejjem huma prodotti li joriġinaw mill-industrija agrikola ta’ l-ikel jew ta’ industriji oħra, jew ta’ estrazzjoni minerali. Is-sors tal-materjal ta’ l-għalf ta’ oriġini industrijali u l-metodi ta’ ipproċessar applikati fuqhom jistgħu jkunu ta’ importanza partikolari għas-sigurtà tal-prodotti. Għaldaqstant, l-awtoritajiet kompetenti għandhom jikkunsidraw dan l-aspett meta jwettqu l-kontrolli tagħhom.

               (9)

               Il-miżuri pprovduti f’din ir-Rakkmandazzjoni huma konformi ma’ l-opinjoni tal-Kumitat dwar il-Pjanti u l-Għalf tal-Bhejjem ta’ l-EFTA li jassisti lill-Awtorità ta’ Sorveljanza ta’ l-EFTA.

         B’DAN JIRRAKKMANDA LILL-ISTATI TA’ L-EFTA:

               1.

               Biex matul is-sena 2004 jwettqu programm koordinat ta’ spezzjoni bl-għan li jiġi vverifikat:

                           (a)

                           il-konċentrazzjoni ta’ mikotoksins (aflatoksin B1, okratoksin A, zearalenone, deoxynivalenol u fumonisins) fl-għalf tal-bhejjem, b’indikazzjoni tal-metodi ta’ analiżi; il-metodu tat-teħid ta’ kampjuni għandu jinkludi kemm kampjuni meħuda b’mod irregolari kif ukoll immirat; fil-każ ta’ teħid ta’ kampjuni mmirati, il-kampjuni għandhom ikunu għalf li hu suspettat li fih konċentrazzjonijiet ogħla ta’ mikotoksins, bħall-qamħ taċ-ċereali, iż-żerriegħa li minnha jingħasar iż-żejt, frott żejtni, il-prodotti u l-prodotti sekondarji tagħhom, u għalf maħżun għal perjodu twil ta’ żmien jew li kien ittrasportat bil-baħar fuq distanza twila; ir-riżultati tal-kontrolli għandhom ikunu rrappurtati skond il-mudell definit fl-Anness I;

                           (b)

                           ċertu sustanzi mediċinali, kemm jekk awtorizzati bħala addititivi ta’ l-għalf għal ċerti speċi u kategoriji ta’ annimali u kemm jekk le, f’sustanzi ta’ qabel it-taħlit mhux medikat u għalf tal-bhejjem kompost li fihom dawn is-sustanzi mediċinali mhumiex awtorizzati; il-kontrolli għandhom ikunu mmirati fuq dawk is-sustanzi ta’ qabel it-taħlit u għalf tal-bhejjem kompost jekk l-awtorità kompetenti tqis li hemm probabbiltà akbar li ssib xi irregolaritajiet; ir-riżultati għandhom ikunu rrappurtati skond il-mudell iddefinit fl-Anness II;

                           (ċ)

                           l-implimentazzjoni tar-restrizzjonijiet fuq il-produzzjoni u l-użu ta’ l-għalf li joriġina mill-annimali, kif stipulat fl-Anness III;

                           (d)

                           il-proċeduri applikati mill-manifatturi ta’ għalf kompost għall-bhejjem b’mod li jkunu magħżula u analizzati l-provvisti tagħhom ta’ għalf ta’ oriġini industrijali u biex ikun assigurat l-kwalità u s-sigurtà ta’ dawn l-ingredjenti, kif stipulat fl-Anness IV;

               2.

               Li tinkludi r-riżultati tal-programm koordinat ta’ spezzjoni pprovdut fil-paragrafu 1 f’Kapitolu separat fir-rapport annwali dwar l-attivitajiet ta’ spezzjoni li għandhom jintbagħtu lill-Awtorità ta’ Sorveljanza ta’ l-EFTA sa l-1 ta’ April 2005 skond l-Artikolu 22(2) tad-Direttiva 95/53/KE u l-aħħar verżjoni tal-mudell armonizzat ta’ rappurtaġġ.

      Magħmul fi Brussell, nhar il-31 ta’ Marzu 2004.

            Għall-Awtorità ta’ Sorveljanza ta’ l-EFTA

         Bernd HAMMERMAN

            Membru tal-Kulleġġ

         Niels FENGER

            Direttur

      (1)  ĠU L 265, 8.11.1995, p. 17. Direttiva kif l-aħħar emendata mid-Direttiva 2001/46/KE tal-Parlament Ewropew u l-Kunsill (ĠU L 234, 1.9.2001, p. 55).

      (2)  ĠU L 140, 30.5.2002, p. 10. Direttiva kif l-aħħar emendata mid-Direttiva tal-Kummissjoni 2005/8/KE (ĠU L 27, 29.1.2005, p. 44).

      ANNESS I
      Konċentrazzjoni ta’ ċertu mikotoksins (aflatoksin B1, okratoksin A, zearalenone, deoxynivalenol, fumonisins) fl-għalf tal-bhejjem
      Riżultati individwali tal-kampjuni kollha ttestjati; mudell għar-rapporti skond ir-referenza magħmula f’paragrafu 1(a)

                  Għalf tal-Bhejjem

                  Teħid ta’ Kampjuni (Irregolari jew Immirat)

                  Tip u konċentrament ta’ mikotoksins (μg/kg relattiv għall-għalf tal-bhejjem b’kontenut ta’ rtuba ta’ 12 %)

                  Tip

                  Pajjiż ta’ oriġini

                  Aflatoksin B1

                  Okratoksin A

                  Zearalenone

                  Deoxynivalenol

                  Fumonisins (1)

            L-awtorità kompetenti għandha tindika wkoll:

                  —

                  l-azzjoni meħuda meta jinqabżu l-livelli massimi għal aflatoksin B1

                  —

                  il-metodi ta’ analiżi użati

                  —

                  il-limiti tal-lokalizzazzjoni.

         (1)  Il-konċentrazzjoni ta’ fumonisins tinkludi t-total ta’ fumonisins B1, B2 u B3.

      ANNESS II
      Il-preżenza ta’ ċertu sustanzi mhux awtorizzati bħala addittivi fl-għalf
      Ċertu antibijotiċi, koċċidjostati u sustanzi oħra jistgħu jkunu legalment preżenti bħala addittivi f’sustanzi ta’ qabel it-taħlit jew għalf tal-bhejjem kompost għal ċertu speċi u kategoriji ta’ annimali, meta awtorizzati taħt l-Att li hemm referenza għalih f’punt 1 tal-Kapitolu II ta’ Anness I għall-Ftehim taż-ŻEE (Direttiva tal-Kunsill 70/524/KEE tat-23 ta’ Novembru 1970 dwar l-addittivi fl-għalf tal-bhejjem) (1).
      Il-preżenza ta’ sustanzi mhux awtorizzati fl-għalf tal-bhejjem tikkostitwixxi infrazzjoni.
      Is-sustanzi li għandhom jiġu kkontrollati għandhom jintagħżlu fost dawn li ġejjin:

                  1.

                  Sustanzi awtorizzati bħala addittivi għall-għalf għal ċertu speċi jew kategoriji ta’ annimali biss:

                              avilamycin

                              decoquinate

                              diclazuril

                              flavophospholipol

                              halofuginone hydrobromide

                              lasalocid A sodium

                              maduramicin ammonium alpha

                              monensin sodium

                              narasin

                              narasin – nicarbazin

                              robenidine hydrochloride

                              salinomycin sodium

                              semduramicin sodium

                  2.

                  Sustanzi li m’għadhomx awtorizzati bħala addittivi għall-għalf:

                              amprolium

                              amprolium/ethopabate

                              arprinocid

                              avoparcin

                              carbadox

                              dimetridazole

                              dinitolmid

                              ipronidazol

                              meticlorpindol

                              meticlorpindol/methylbenzoquate

                              nicarbazin

                              nifursol

                              olaquindox

                              ronidazol

                              spiramycin

                              tetracyclines

                              tylosin phosphate

                              virginiamycin

                              zinc bacitracin

                              ustanzi oħrajn għal kontra sl-mikrobi

                  3.

                  Sustanzi li qatt ma kienu awtorizzati bħala addittivi għall-għalf:
                  sustanzi oħra

            Riżultati individwali tal-kampjuni kollha li mhumiex konformi: mudell għar-rapporti skond ir-referenza magħmula f’paragrafu (b)

                  Tip ta’ għalf tal-bhejjem
                  (speċi u kategorija ta’ l-annimal)

                  Sustanza misjuba

                  Livell misjub

                  Raġuni għall-infrazzjoni (1)

                  Azzjoni meħuda

            L-awtorità kompetenti għandha tindika wkoll:

                  —

                  in-numru totali ta’ kampjuni ttestjati;

                  —

                  l-ismijiet tas-sustanzi li kienu investigati;

                  —

                  il-metodi ta’ analiżi użati;

                  —

                  il-limiti tal-lokalizzazzjoni.

         (1)  ĠU L 270, 14.12.1970, p. 1.

         (1)  Raġuni li twassal għall-preżenza ta’ sustanza mhux awtorizzata fl-għalf tal-bhejjem, kif konkluż wara investigazzjoni mwettqa mill-awtorità kompetenti.

      ANNESS III
      Restrizzjonijiet fuq il-produzzjoni u l-użu ta’ għalf ta’ oriġini ta’ annimali
      Mingħajr preġudizzju għall-Artikoli 3 sa 13 u 15 tad-Direttiva 95/53/KE, l-Istati ta’ l-EFTA matul l-2004 għandhom iwettqu programm koordinat ta’ spezzjoni biex jiddeterminaw jekk ir-restrizzjonijiet fuq il-produzzjoni u l-użu ta’ l-għalf li joriġinaw mill-annimali kienux osservati.
      Partikolarment, b’mod li jkun assigurat li l-projbizzoni fuq l-għoti ta’ proteini ta’ l-annimali pproċessati lil ċertu annimali, kif stipulat fl-Anness IV ta’ l-Att li hemm referenza għalih f’punt 7, 1, 12 tal-Kapitolu I ta’ l-Anness I għall-Ftehim taż-ŻEE (Regolament (KE) Nru 999/2001 tal-Parlament Ewropew u l-Kunsill tal-22 ta’ Mejju 2001 li jistipula r-regoli għall-prevenzjoni, kontroll u l-eleminazzjoni ta’ ċertu enċefalopatiji sponġiformi li jistgħu jinxterdu) (1), huma applikati effettivament, l-Istati ta’ l-EFTA għandhom jimplimentaw programm ta’ kontroll speċifiku bbażat fuq kontrolli mmirati. B’konformità ma’ Artikolu 4 tad-Direttiva 95/53/KE, dak il-programm ta’ kontroll għandu jkun ibbażat fuq strateġija bbażata fuq ir-riskji fejn il-fażijiet kollha tal-produzzjoni u t-tipi kollha tal-postijiet fejn l-għalf hu prodott, immaniġġjat u amministrat huma inklużi. L-Istati ta’ l-EFTA għandhom jagħtu attenzjoni speċjali għad-definizzjoni ta’ kriterji li jistgħu jkunu marbutin ma’ riskju. Il-valur mogħti lil kull kriterju għandu jkun proporzjonat mar-riskju. Il-frekwenza ta’ l-ispezzjoni u n-numru ta’ kampjuni analizzati fuq il-post għandu jkun korrelatat mat-total tal-valur allokat għal dawk il-postijiet.
      Il-postijiet u l-kriterji indikattivi segwenti għandhom ikunu kkunsidrati fit-tħejjija ta’ programm ta’ kontroll:

                  Postijiet

                  Kriterji

                  Valur

                  Imtieħen ta’ l-għalf

                              —

                              Imtieħen ta’ l-għalf doppji li jipproduċu għalf kompost li jinxtarr u għalf kompost li ma jinxtarrx li jinkludi proteini ta’ l-annimali pproċessati derogati

                              —

                              Imtieħen ta’ l-għalf bi storja preċedenti, jew suspett, ta’ nuqqas ta’ osservanza

                              —

                              Imtieħen ta’ l-għalf b’ammont kbir ta’ għalf tal-bhejjem impurtat b’kontenut għoli ta’ proteini bħall-ikel b’ bażi ta’ ħut, ikel b’ bażi ta’ sojja, ikel b’ bażi ta’ qamħ glutinuż u konċentrat ta’ proteina

                              —

                              Imtieħen ta’ l-għalf bi produzzjoni għolja ta’ għalf tal-bhejjem

                              —

                              Riskju ta’ kontaminazzjoni interna li tirriżulta minn proċeduri operattivi interni (allokazzjoni ta’ silos, kontroll tas-seperazzjoni effettiva tal-linja, kontroll ta’ l-ingredjenti, laboratorju intern, proċeduri ta’ teħid ta’ kampjuni, eċċ.)

                  Postijiet ta’ Spezzjoni tal-Fruntiera u punti oħra ta’ dħul fiż-ŻEE

                              —

                              Ammonti kbar/żgħar ta’ importazzjonijiet ta’ għalf tal-bhejjem

                              —

                              Għalf tal-bhejjem b’kontenut għoli ta’ proteini

                  Irziezet

                              —

                              Taħlit intern bl-użu ta’ proteini ta’ l-annimali pproċessati derogati

                              —

                              Irziezet li jżommu annimali li jixtarru u speċi oħra (riskju ta’ taħlit fl-għalf)

                              —

                              Irziezet li jixtru għalf tal-bhejjem bi kwantità

                  Negozjanti

                              —

                              Imħażen u ħażna intermedja ta’ għalf tal-bhejjem b’kontenut għoli ta’ proteini

                              —

                              Volumi kbar ta’ għalf tal-bhejjem bil-kwantità nnegozjati

                              —

                              Negozjanti ta’ għalf kompost tal-bhejjem prodott barra l-pajjiż

                  Taħlit mobbli

                              —

                              Postijiet ta’ taħlit ta’ produzzjoni kemm għall-annimali li jixtarru u kemm annimali li ma jixtarrux

                              —

                              Postijiet ta’ taħlit bi storja preċedenti, jew suspett, ta’ nuqqas ta’ osservanza

                              —

                              Postijiet ta’ taħlit li jinkorporaw għalf tal-bhejjem b’kontenut għoli ta’ proteini

                              —

                              Postijiet ta’ taħlit b’produzzjoni għolja ta’ għalf tal-bhejjem

                              —

                              Numru kbir ta’ irziezet servuti inklużi rziezet li jżommu annimali li jixtarru

                  Mezzi ta’ trasport

                              —

                              Vetturi użati għat-trasportazzjoni ta’ proteini ta’ l-annimali pproċċessati u għalf tal-bhejjem

                              —

                              Vetturi bi storja preċedenti, jew suspett, ta’ nuqqas ta’ osservanza

            Bħala alternattiva għal dawn il-postijiet u kriterji indikattivi, l-Istati ta’ l-EFTA għandhom jippreżentaw l-analiżi tagħhom tar-riskji lill-Awtorità ta’ Sorveljanza ta’ l-EFTA qabel il-30 ta’ April 2004.
      It-teħid ta’ kampjuni għandu jkun immirat fuq ammonti jew avvenimenti fejn hemm ċans kbir li ssir kontaminazzjoni reċiproka ma’ proteini pproċċessati pprojbiti (l-ewwel ammont wara t-trasport ta’ għalf tal-bhejjem li kien jinkludi proteini ta’ annimali pprojbiti f’dan l-ammont, problemi tekniċi jew bidliet fil-linji ta’ produzzjoni, bidliet fil-bunkers tal-ħażna jew silos għall-kwantitajiet ta’ materjal).
      In-numru mimimu ta’ spezzjonijiet kull sena fi Stat ta’ l-EFTA għandu jkun ta’ 10 kull 100 000 tunnellata ta’ għalf kompost tal-bhejjem prodott. In-numru minimu ta’ kampjuni uffiċjali fis-sena fi Stat ta’ l-EFTA għandu jkun ta’ 20 kull 100 000 tunnellata ta’ għalf tal-bhejjem kompost prodott. Skond l-approvazzjoni ta’ metodi alternattivi, identifikazzjoni mikroskopika u stima kif deskritta fid-Direttiva tal-Kummissjoni 98/88/KE li tistabbilixxi il-linji ta’ gwida għall-indentifikazzjoni mikroskopika u l-istima tal-kostitwenti li joriġinaw mill-annimali għall-kontroll ta’ l-għalf tal-bhejjem (2) li għandhom jintużaw għall-analiżi tal-kampjuni. Kull preżenza ta’ kostitwenti pprojbiti li joriġinaw mill-annimali fl-għalf tal-bhejjem għandha titqies bħala ksur tal-projbizzjoni fuq l-għalf tal-bhejjem.
      Ir-riżultati tal-programmi ta’ spezzjoni għandhom ikunu kkomunikati lill-Awtorità ta’ Sorveljenza ta’ l-EFTA skond il-formatt segwenti:
      Sommarju tal-kontrolli li jikkonċernaw ir-restrizzjonijiet fuq l-għalf tal-bhejjem li joriġina mill-annimali (tmigħ ta’ proteini ta’ l-annimali pproċessati pprojbiti)
      A.   Spezzjoni ta’ Dokumenti

                  Fażi

                  Numru ta’ Spezzjonijiet li jinkludu l-kontrolli tal-preżenza ta’ proteini ta’ l-annimali pproċċessati

                  Numru ta’ infrazzjonijiet ibbażati fuq kontrolli dokumentati eċċ u mhux fuq ittestjar fil-laboratorju

                  Importazzjoni ta’ għalf tal-bhejjem

                  Ħażna ta’ għalf tal-bhejjem

                  Imtieħen ta’ għalf tal-bhejjem

                  Taħlit lokali/mobbli

                  Intermedjarji ta’ l-għalf tal-bhejjem

                  Mezzi ta’ trasport

                  Irziezet/farms li jżommu annimali li ma jixtarrux

                  Irziezet/farms li jżommu annimali li jixtarru

                  Oħrajn: …

      B.   Teħid ta’ kampjuni u ttestjar ta’ għalf u għalf tal-bhejjem kompost għall-proteini ta’ l-annimali pproċessati

                  Postijiet

                  Numru ta’ kampjuni uffiċjali ttestjati għall-proteini ta’ l-annimali

                  Numru ta’ kampjuni mhux konformi

                  Preżenza ta’ proteini ta’ l-annimali pproċċessati minn annimali ta’ l-art

                  Preżenza ta’ proteini ta’ l-annimali pproċċessati mill-ħut

                  Għalf

                  Għalf tal-bhejjem kompost

                  Għalf

                  Għalf tal-bhejjem kompost

                  Għalf

                  Għalf tal-bhejjem kompost

                  Għal annimali li jixtarru

                  Għal annimali li ma jixtarrux

                  Għal annimali li jixtarru

                  Għal annimali li ma jixtarrux

                  Għal annimali li jixtarru

                  Għal annimali li ma jixtarrux

                  Ma’ l-importazzjoni

                  Imtieħen ta’ l-għalf

                  Intermedjarji/ħażna

                  Mezzi ta’ trasport

                  Taħlit lokali/taħlit mobbli

                  Fir-razzett

                  Oħrajn: …

      C.   Sommarju ta’ proteini ta’ l-annimali pproċċesati pprojbiti misjuba fil-kampjuni ta’ l-għalf tal-bhejjem intiżi għal annimali li jixtarru

                  Xahar tat-teħid tal-kampjuni

                  Tip, livell u oriġini tal-kontaminazzjoni

                  Sanzjonijiet (jew miżuri oħra) applikati

                  1

                  2

                  3

                  4

                  5

                  …

            Barra minn hekk, Stati ta’ l-EFTA għandhom janalizzaw ix-xaħam u ż-żjut veġetali intiżi għall-għalf tal-bhejjem għall-preżenza ta’ traċċi ta’ għadam u jinkludu r-riżultati ta’ dawn l-analiżi fir-rapport li hemm referenza għalih f’paragrafu 2 ta’ din ir-Rakkmandazzjoni.

         (1)  ĠU L 147, 31.5.2001, p. 1.

         (2)  ĠU L 318, 27.11.1998, p. 45.

      ANNESS IV
      Proċeduri għall-għażla u l-analiżi ta’ provvisti ta’ materjal ta’ għalf ta’ oriġini industrijali
      L-awtoritajiet kompetenti għandhom jidentifikaw u jiddeskrivu fil-qosor il-proċeduri segwiti mill-manifatturi ta’ għalf tal-bhejjem kompost b’mod li jagħżlu u janalizzaw il-provvisti tal-materjal ta’ għalf ta’ oriġini industrijali. Xi proċeduri jistgħu jkunu marbuta mad-definizzjoni minn qabel ta’ karatteristiċi jew ħtiġijiet għall-provvista tal-prodotti, jew għall-provdituri. Proċeduri oħra jistgħu jkunu marbuta ma’ kontrolli interni għall-verifika ta’ l-osservanza ta’ ċertu parametri, imwettqa mill-manifatturi ta’ għalf tal-bhejjem kompost hekk kif jirċievu l-provvisti.
      Għal kull proċedura identifikata (proċedura għall-għażla u analiżi tal-provvisti), l-awtoritajiet kompetenti għandhom jindikaw il-vantaġġi u l-iżvantaġġi ta’ l-applikazzjoni tal-proċedura f’termini ta’ sigurtà ta’ l-għalf. Fl-aħħar, huma għandhom janalizzaw jekk, b’konsiderazzjoni tar-riskji potenzjali, kull proċedura hiex aċċettabbli, insuffiċjenti jew mhux aċċettabbli biex tassigura s-sigurtà ta’ l-għalf tal-bhejjem, u jiddikjaraw ir-raġunijiet li wasslu għal dik il-konklużjoni.
      Evalwazzjoni tal-proċeduri

                  Proċedura (deskrizzjoni qasira, inklużi l-kriterji biex l-għalf ikun aċċettat/miċħud)

                  Vantaġġi

                  Żvantaġġi

                  Analiżi ta’ l-aċċettabilità tal-proċeduri


title: Rakkomandazzjoni tal-Kunsill ta' l- 19 ta' Marzu 2007 dwar il-kwittanza li trid tingħata lill-Kummissjoni fir-rigward ta' l-implimentazzjoni ta' l-operazzjonijiet tal-Fond Ewropew għall-Iżvilupp (id-Disa' EDF) għas-sena finanzjarja 2005

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               C 103/4

      RAKKOMANDAZZJONI TAL-KUNSILL

   ta' l-19 ta' Marzu 2007
   dwar il-kwittanza li trid tingħata lill-Kummissjoni fir-rigward ta' l-implimentazzjoni ta' l-operazzjonijiet tal-Fond Ewropew għall-Iżvilupp (id-Disa' EDF) għas-sena finanzjarja 2005
   (2007/C 103/04)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra l-Ftehim ta' Sħubija ACP-KE, iffirmat f'Cotonou fit-23 ta' Ġunju 2000 (1) u emendat fil-Lussemburgu (il-Gran Dukat ta' Lussemburgu) fil-25 ta' Ġunju 2005 (2),
   Wara li kkunsidra l-Ftehim Intern dwar il-finanzjament u l-amministrazzjoni ta' l-għajnuna Komunitarja taħt il-Protokoll Finanzjarju għall-Ftehim ta' Sħubija ACP-KE (3) li jistabbilixxi, fost affarijiet oħra, id-Disa' Fond Ewropew għall-Żvilupp (id-Disa' EDF), u partikolarment l-Artikolu 32(3) ta' dak il-Ftehim,
   Wara li kkunsidra r-Regolament Finanzjarju tas-27 ta' Marzu 2003 applikabbli għad-9 Fond Ewropew għall-Żvilupp (4), u partikolarment l-Artikoli 96 sa 103 tiegħu,
   Wara li eżamina l-kont tad-dħul u ta' l-infiq u l-balance sheet relatati ma' l-operazzjonijiet tad-Disa' EDF kif kienu fil-31 ta' Diċembru 2005 u r-rapport tal-Qorti ta' l-Awdituri dwar is-sena finanzjarja 2005 flimkien mar-risposti tal-Kummissjoni (5),
   Billi

               (1)

               Skond l-Artikolu 32(3) tal-Ftehim Intern, il-kwittanza għall-amministrazzjoni finanzjarja tad-Disa' EDF trid tingħata lill-Kummissjoni mill-Parlament Ewropew fuq ir-rakkomandazzjoni tal-Kunsill,

               (2)

               L-implimentazzjoni ġenerali mill-Kummissjoni ta' l-operazzjonijiet tad-Disa' EDF matul is-sena finanzjarja 2005 kienet sodisfaċenti,

         B'DAN JIRRAKKOMANDA li l-Parlament Ewropew jagħti lill-Kummissjoni kwittanza fir-rigward ta' l-implimentazzjoni ta' l-operazzjonijiet tad-Disa' EDF għas-sena finanzjarja 2005.

      Magħmul fi Brussel, ta' l-19 ta' Marzu 2007.

            Għall-Kunsill

            Il-President

         H. SEEHOFER

      (1)  ĠU L 317, 15.12.2000, p. 3.

      (2)  ĠU L 287, 28.10.2005, p. 4.

      (3)  ĠU L 317, 15.12.2000, p. 355.

      (4)  ĠU L 83, 1.4.2003, p. 1.

      (5)  ĠU C 263, 31.10.2006, p. 205.


title: 2011/442/UE: Rakkomandazzjoni tal-Kummissjoni tat- 18 ta’ Lulju 2011 dwar l-aċċess għal kont bażiku ta’ ħlas  Test b’relevanza għaż-ŻEE

text:
               21.7.2011

               MT

               Il-Ġurnal Uffiċjali tal-Unjoni Ewropea

               L 190/87

         RAKKOMANDAZZJONI TAL-KUMMISSJONI
   tat-18 ta’ Lulju 2011
   dwar l-aċċess għal kont bażiku ta’ ħlas
   (Test b’relevanza għaż-ŻEE)
   (2011/442/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,
   Billi:

               (1)

               L-iżgurar li l-konsumaturi jkollhom aċċess għas-servizzi ta’ ħlas fl-Unjoni Ewropea (minn hawn ’il quddiem “l-Unjoni”) huwa essenzjali biex jippermettilhom li jibbenefikaw bis-sħiħ mis-Suq Uniku u biex is-Suq Uniku jiffunzjona sew. Fil-preżent, id-disponibbiltà tas-servizzi essenzjali ta’ ħlas la hija żgurata mill-fornituri tas-servizzi ta’ ħlas u lanqas mill-Istati Membri kollha tal-Unjoni.

               (2)

               Il-kriterji restrittivi eżistenti tal-eliġibbiltà imposti mill-fornituri tas-servizzi ta’ ħlas fuq il-ftuħ ta’ kontijiet ta’ ħlas, lil hinn minn dak li huwa meħtieġ mil-liġi, jistgħu jfixklu l-aċċess sħiħ għad-dritt tal-libertà tal-moviment tal-persuni fl-Unjoni. Minbarra dan, in-nuqqas ta’ aċċess għal kontijiet ta’ ħlas itellef lill-konsumaturi milli jaċċessaw is-suq prinċipali tas-servizzi finanzjarji u b’hekk idgħajjef l-inklużjoni finanzjarja u soċjali. Jagħmilha wkoll aktar diffiċli għall-konsumaturi biex jaċċessaw prodotti u servizzi essenzjali. Huwa għalhekk neċessarju li jiġu stabbiliti prinċipji dwar l-aċċess għal kontijiet bażiċi ta’ ħlas, ħaġa li hija element ewlieni għall-promozzjoni tal-inklużjoni soċjali, sabiex il-konsumaturi jkunu jistgħu jibbenefikaw, mill-inqas, minn sett komuni ta’ servizzi essenzjali ta’ ħlas.

               (3)

               Huwa importanti li jiġi żgurat li l-prinċipji dwar l-aċċess għall-kontijiet bażiċi ta’ ħlas jiġu applikati b’mod konsistenti fl-Unjoni kollha. Madankollu, sabiex ikunu aktar effikaċi, meta jiġu implimentati dawn il-prinċipji għandha titqies il-varjetà ta’ użanzi bankarji fl-Unjoni.

               (4)

               Din ir-Rakkomandazzjoni tistipula prinċipji ġenerali applikabbli għall-forniment ta’ kontijiet bażiċi ta’ ħlas fl-Unjoni.

               (5)

               Din ir-Rakkomandazzjoni għandha tapplika flimkien mad-Direttiva 2007/64/KE tal-Parlament Ewropew u tal-Kunsill tat-13 ta’ Novembru 2007 dwar is-servizzi ta’ ħlas fis-suq intern (1). Skont dan, għandhom japplikaw regoli dwar it-trasparenza tal-kundizzjonijiet u dwar l-informazzjoni marbuta mas-servizzi ta’ ħlas għall-kontijiet bażiċi ta’ ħlas.

               (6)

               Id-dispożizzjonijiet ta’ din ir-Rakkomandazzjoni ma għandhomx iżommu lill-Istati Membri milli jieħdu miżuri ġustifikati b’raġunijiet leġittimi ta’ sigurtà pubblika u ordni pubblika f’konformità mal-liġi tal-Unjoni.

               (7)

               Fi kwalunkwe Stat Membru, konsumaturi li huma residenti legali fl-Unjoni u li ma għandhomx kont ta’ ħlas f’dak l-Istat Membru għandhom ikunu f’pożizzjoni li jiftħu u jużaw kont bażiku ta’ ħlas f’dak l-Istat Membru. Sabiex jiġi żgurat l-usa’ aċċess possibbli għall-kontijiet bażiċi ta’ ħlas, l-Istati Membri għandhom jiżguraw li l-konsumaturi jkollhom aċċess għal kont bħal dan minkejja ċ-ċirkostanzi finanzjarji tagħhom, bħal li jkunu qiegħda jew f’falliment personali. Madankollu, id-dritt tal-aċċess għal kont bażiku ta’ ħlas fi kwalunkwe Stat Membru għandu jingħata f’konformità mar-rekwiżiti stipulati fid-Direttiva 2005/60/KE tal-Parlament Ewropew u tal-Kunsill tas-26 ta’ Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (2), partikolarment fir-rigward tal-proċeduri tad-diliġenza dovuta mal-konsumatur.

               (8)

               Minbarra dan, din ir-Rakkomandazzjoni għandha tkun mingħajr ħsara għall-obbligu tal-fornitur tas-servizzi ta’ ħlas li jtemm il-kuntratt ta’ kont ta’ ħlas f’ċirkostanzi eċċezzjonali skont il-leġiżlazzjoni rilevanti tal-Unjoni jew dik nazzjonali, bħal-leġiżlazzjoni dwar il-ħasil tal-flus u l-finanzjament tat-terroriżmu jew il-prevenzjoni u l-investigazzjoni ta’ reati.

               (9)

               Sabiex tkun żgurata d-disponibbiltà tal-kontijiet bażiċi ta’ ħlas fid-dawl taċ-ċirkostanzi nazzjonali speċifiċi, l-Istati Membri għandhom ikunu jistgħu jaħtru, abbażi tal-prinċipji tat-trasparenza, in-nondiskriminazzjoni u l-proporzjonalità, fornitur tas-servizzi ta’ ħlas wieħed jew aktar jew kollha. Il-miżuri adottati mill-Istati Membri f’dan ir-rigward ma għandhomx joħolqu distorsjonijiet tal-kompetizzjoni bejn il-fornituri tas-servizzi ta’ ħlas u għandhom ikunu bbażati fuq il-prinċipji tat-trasparenza, in-nondiskriminazzjoni u l-proporzjonalità. F’dan il-kuntest, l-Istati Membri għandhom jippubblikaw id-drittijiet li jgawdu u l-obbligi li għandhom il-fornituri li huma responsabbli biex jipprovdu kont bażiku ta’ ħlas.

               (10)

               Sabiex tkun żgurata t-trasparenza u l-imparzjalità tat-trattament u sabiex il-konsumatur jkun jista’ jifli d-deċiżjonijiet tal-fornituri tas-servizzi ta’ ħlas, il-fornituri tas-servizzi ta’ ħlas għandhom jinfurmaw lill-konsumatur bir-raġunijiet u bil-ġustifikazzjoni tar-rifjut tiegħu biex jaċċedi għal kont bażiku ta’ ħlas.

               (11)

               Għandu jkun iggarantit l-aċċess għal nukleu ta’ servizzi ta’ ħlas essenzjali fi kwalunkwe Stat Membru. Servizzi li huma intrinsikament marbuta mal-kontijiet bażiċi ta’ ħlas għandhom jinkludu l-faċilità ta’ depożitar ta’ flus kontanti ġo kont u l-ġbid minnu. Dawn għandhom jippermettu lill-konsumatur jagħmel tranżazzjonijiet ta’ ħlas essenzjali bħal li jirċievi introjtu jew benefiċċji, iħallas il-kontijiet jew it-taxxi u jixtri affarijiet u servizzi, fosthom permezz ta’ debitu dirett, trasferiment ta’ kreditu u l-użu ta’ kard ta’ ħlas. Sabiex tkun żgurata l-akbar inklużjoni finanzjarja possibbli, tali servizzi għandhom jippermettu x-xiri ta’ oġġetti u servizzi onlajn fejn dan ikun teknikament possibbli. Għandhom ukoll jagħtu l-opportunità lill-konsumatur jibda ordnijiet ta’ ħlas permezz tal-faċilitajiet tal-ibbankjar onlajn tal-fornitur tas-servizzi ta’ ħlas fejn dan ikun teknikament possibbli. Madankollu kont bażiku ta’ ħlas ma għandux jippermetti l-eżekuzzjoni ta’ ordnijiet ta’ ħlas meta dawn l-ordnijiet tal-ħlas jirriżultaw f’bilanċ negattiv fil-kont. Aċċess għal kreditu ma għandux jitqies bħala komponent awtomatiku ta’ kont bażiku ta’ ħlas jew dritt mehmuż miegħu.

               (12)

               Meta l-fornitur tas-servizzi ta’ ħlas jimponi imposta fuq il-konsumatur talli jiftaħ, iħaddem u jagħlaq il-kont u talli juża s-servizzi li huma intrinsikament assoċjati miegħu kif iddefinit f’din ir-Rakkomandazzjoni, it-total tal-ammont impost għandu jkun raġonevoli għall-konsumatur u għandu jkun tali li l-konsumatur, fid-dawl taċ-ċirkostanzi nazzjonali speċifiċi, ma jkunx miżmum milli jiftaħ kont bażiku ta’ ħlas u milli juża s-servizzi assoċjati miegħu. Kwalunkwe imposta addizzjonali lill-konsumatur f’każ ta’ nuqqas ta’ konformità ma’ kwalunkwe terminu stipulat fil-kuntratt għandha tkun raġonevoli.

               (13)

               Sabiex jiġu żgurati l-konsistenza u l-effiċjenza fl-implimentazzjoni tal-prinċipju ta’ imposta raġonevoli, l-Istati Membri għandhom jistabbilixxu x’tikkostitwixxi imposta raġonevoli abbażi tal-kriterji indikattivi stipulati f’din ir-Rakkomandazzjoni, li jistgħu jitqiesu flimkien.

               (14)

               Miżuri biex titqajjem aktar kuxjenza fost il-konsumaturi dwar id-disponibbiltà tal-kontijiet bażiċi ta’ ħlas huma meħtieġa wkoll sabiex tiġi promossa l-inklużjoni finanzjarja. Għalhekk għandha tingħata informazzjoni ġenerali, ċara u li tinftiehem lill-konsumaturi, mill-Istati Membri kif ukoll mill-fornituri tas-servizzi ta’ ħlas, dwar l-elementi u l-kundizzjonijiet ewlenin tal-użu ta’ dawn il-kontijiet kif ukoll fuq il-passi prattiċi li l-konsumatur għandu jsegwi fl-eżerċizzju tad-dritt li jiftaħ kont bażiku ta’ ħlas. Il-konsumatur għandu wkoll jiġi infurmat li mhux obbligat jakkwista servizzi addizzjonali biex jikseb aċċess għal kont bażiku ta’ ħlas.

               (15)

               Il-konformità mad-dispożizzjonijiet stipulati f’din ir-Rakkomandazzjoni tesiġi l-ipproċessar ta’ dejta personali tal-konsumaturi. Tali pproċessar huwa rregolat mid-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta] (3), b’mod partikolari, l-Artikoli 6, 7, 10, 11, 12 u 17 tiegħu sabiex jiġi żgurat l-ipproċessar ġust u legali u r-rispett tad-dritt fundamentali tal-protezzjoni tad-dejta personali, b’mod partikolari, fir-rigward tar-rekwiżiti ġenerali ta’ neċessità u proporzjonalità, id-dritt tas-suġġett li jkollu aċċess għad-dejta tiegħu stess, ir-rettifikazzjoni u tħassir jew imblukkar ta’ dejta mhux korretta, u l-Artikolu 28 tagħha fir-rigward tal-monitoraġġ tal-konformità mad-Direttiva 95/46/KE minn awtoritajiet indipendenti ta’ protezzjoni tad-dejta.

               (16)

               Il-konsumaturi għandhom ikollhom aċċess għall-proċeduri effettivi ta’ lmentar u rimedju barra l-qorti għas-soluzzjoni ta’ tilwimiet li jqumu mill-prinċipji stipulati f’din ir-Rakkomandazzjoni. Jistgħu jintużaw korpi u skemi eżistenti, pereżempju dawk li jeżistu għas-soluzzjoni tat-tilwimiet dwar id-drittijiet u l-obbligi li jqumu taħt id-Direttiva 2007/64/KE.

               (17)

               L-implimentazzjoni tal-prinċipji stipulati f’din ir-Rakkomandazzjoni għandha tissaħħaħ permezz ta’ analiżi superviżorja fuq livell nazzjonali. L-awtoritajiet kompetenti għandhom jingħataw is-setgħa biex jissodisfaw b’mod effiċjenti d-doveri tagħhom ta’ monitoraġġ.

               (18)

               L-Istati Membri għandhom ikollhom statistika annwali affidabbli tal-anqas fuq l-għadd tal-kontijiet bażiċi ta’ ħlas miftuħa, l-għadd ta’ rifjuti u terminazzjonijiet ta’ kontijiet bażiċi ta’ ħlas u l-imposti assoċjati mal-kontijiet bażiċi ta’ ħlas. Għal dan il-għan, l-Istati Membri huma mistiedna jużaw kwalunkwe riżorsa ta’ informazzjoni rilevanti. Għandhom jikkomunikaw din l-informazzjoni lill-Kummissjoni fuq bażi annwali u, għall-ewwel darba, mhux aktar tard mill-1 ta’ Lulju 2012.

               (19)

               L-Istati Membri għandhom jiġu mistiedna jieħdu l-miżuri neċessarji biex jiżguraw l-applikazzjoni ta’ din ir-Rakkomandazzjoni tal-anqas 6 xhur wara l-pubblikazzjoni tagħha. Abbażi tar-rappurtar ipprovdut mill-Istati Membri, il-Kummissjoni ser timmonitorja u tivvaluta l-miżuri meħuda sal-1 ta’ Lujlu 2012. Abbażi ta’ dan il-monitoraġġ, il-Kummissjoni ser tipproponi kwalunkwe azzjoni neċessarja, inklużi miżuri leġiżlattivi, jekk ikun meħtieġ, sabiex tiżgura li l-għanijiet ta’ din ir-Rakkomandazzjoni jintlaħqu bis-sħiħ.

         ADOTTAT DIN IR-RAKKOMANDAZZJONI:

      TAQSIMA I

      Definizzjonijiet

               1.

               Għall-finijiet ta’ din ir-Rakkomandazzjoni, għandhom japplikaw id-definizzjonijiet li ġejjin:

                           (a)

                           “Konsumatur” ifisser kwalunkwe persuna naturali li qed taġixxi għal għanijiet li mhumiex dawk tal-kummerċ, in-negozju, jew il-professjoni tiegħu.

                           (b)

                           “Fornitur ta’ servizz ta’ ħlas” ifisser il-fornitur(i) tas-servizzi ta’ ħlas kif iddefinit fl-Artikolu 4(9) tad-Direttiva 2007/64/KE, li huwa/huma inkarigat(i) milli joffri/joffru kontijiet bażiċi ta’ ħlas skont il-paragrafu 3.

                           (ċ)

                           “Kont ta’ ħlas” ifisser kont miżmum f’isem konsumatur wieħed li jintuża għall-eżekuzzjoni ta’ tranżazzjonijiet ta’ ħlas.

                           (d)

                           “Tranżazzjoni ta’ ħlas” ifisser tranżazzjoni ta’ ħlas kif iddefinit fl-Artikolu 4(5) tad-Direttiva 2007/64/KE.

                           (e)

                           “Fondi” ifisser fondi kif iddefiniti fl-Artikolu 4(15) tad-Direttiva 2007/64/KE.

                           (f)

                           “Kuntratt” ifisser kuntratt ta’ qafas kif iddefinit fl-Artikolu 4(12) tad-Direttiva 2007/64/KE.

      TAQSIMA II

      Dritt ta’ aċċess

               2.

               L-Istati Membri għandhom jiżguraw li kwalunkwe konsumatur legalment residenti fl-Unjoni jkollu d-dritt li jiftaħ u juża kont bażiku ta’ ħlas ma’ fornitur tas-servizzi ta’ ħlas li jopera fit-territorju tagħhom, sakemm il-konsumatur ma jkollux diġà kont ta’ ħlas li jippermettilu juża s-servizzi ta’ ħlas elenkati fil-paragrafu 6. Dan id-dritt għandu japplika irrispettivament miċ-ċirkostanzi finanzjarji tal-konsumatur.

               3.

               L-Istati Membri għandhom jiżguraw li, mill-inqas, fornitur wieħed ta’ servizz ta’ ħlas ikun inkarigat milli joffri kontijiet bażiċi ta’ ħlas fil-ġuriżdizzjoni tagħhom. Għal dan il-fini, għandhom iqisu l-lok ġeografiku jew sehem tas-suq tal-fornituri ta’ servizzi ta’ ħlas fil-ġuriżdizzjonijiet tagħhom. L-Istati Membri għandhom jiżguraw li dan ma joħloqx distorsjoni tal-kompetizzjoni bejn il-fornituri ta’ servizz ta’ ħlas.

               4.

               L-Istati Membri għandhom jieħdu miżuri biex jiżguraw li fornituri ta’ servizzi ta’ ħlas jużaw sistemi trasparenti, ġusti u affidabbli meta jivverifikaw jekk konsumatur għandux kont ta’ ħlas diġà jew le.

               5.

               L-Istati Membri għandhom jiżguraw li fejn applikant għall-aċċess għal kont bażiku ta’ ħlas jiġi rrifjutat, il-fornitur tas-servizz ta’ ħlas għandu jinforma minnufih, bil-miktub u mingħajr ħlas, lill-konsumatur bir-raġunijiet u l-ġustifikazzjoni għal tali rifjut. Limitazzjonijiet għal dan id-dritt għall-informazzjoni jistgħu jsiru permezz ta’ miżuri leġiżlattivi fejn tali limitazzjoni tikkostitwixxi miżura neċessarja u proporzjonata biex jiġu mħarsa l-għanijiet ta’ sigurtà nazzjonali jew politika pubblika.

      TAQSIMA III

      Karatteristiċi ta’ kont bażiku ta’ ħlas

               6.

               Kont bażiku ta’ ħlas għandu jinkludi s-servizzi ta’ ħlas li ġejjin:

                           (a)

                           servizzi li jippermettu li jsiru l-operazzjonijiet kollha meħtieġa għall-ftuħ, tħaddim u għeluq ta’ kont ta’ ħlas.

                           (b)

                           servizzi li jippermettu li jitqiegħdu flus f’kont ta’ ħlas.

                           (ċ)

                           servizzi li jippermettu l-ġbid ta’ flus kontanti minn kont ta’ ħlas.

                           (d)

                           l-eżekuzzjoni ta’ tranżazzjonijiet, inklużi trasferimenti ta’ fondi mill-kont ta’ ħlas jew lejh mal-fornitur tas-servizz ta’ ħlas tal-konsumatur jew ma’ fornitur ieħor tas-servizz, li ssegwi:

                                       (i)

                                       l-eżekuzzjoni ta’ debitu dirett;

                                       (ii)

                                       l-eżekuzzjoni ta’ tranżazzjonijiet ta’ ħlas permezz ta’ kard ta’ ħlas li ma tippermettix l-eżekuzzjoni ta’ tranżazzjonijiet ta’ ħlas li jistgħu jaqbżu l-bilanċ kurrenti ta’ kont ta’ ħlas;

                                       (iii)

                                       l-eżekuzzjoni ta’ trasferimenti ta’ kreditu.

               7.

               Aċċess għal kont bażiku ta’ ħlas ma għandux isir kondizzjonali fuq l-akkwist ta’ servizzi addizzjonali.

               8.

               Il-fornitur ta’ servizz ta’ ħlas ma għandu joffri, espliċitament jew b’mod taċitu, ebda faċilità ta’ self kurrenti marbuta ma’ kont bażiku ta’ ħlas. Ordni ta’ ħlas lill-fornitur tas-servizz ta’ ħlas tal-konsumatur ma għandhiex tiġi esegwita fejn tali eżekuzzjoni tista’ tirriżulta f’bilanċ negattiv tal-kont bażiku ta’ ħlas tal-konsumatur.

      TAQSIMA IV

      Imposti assoċjati

               9.

               L-Istati Membri għandhom jiżguraw li kont bażiku ta’ ħlas huwa pprovdut jew mingħajr ħlas jew inkella b’imposta raġonevoli.

               10.

               Fejn fornitur tas-servizz ta’ ħlas jimponi imposta fuq il-konsumatur għall-ftuħ, it-tħaddim u l-għeluq ta’ kont bażiku ta’ ħlas jew għall-użu ta’ servizz wieħed jew aktar jew dawk kollha, elenkati fil-paragrafu 6, l-ammont totali tal-imposti fuq il-konsumatur għandu jkun raġonevoli.

               11.

               Kwalunkwe miżata li fornitur ta’ servizzi ta’ ħlas jista’ jimponi fir-rigward ta’ kuntratt ta’ kont bażiku ta’ ħlas, inklużi dawk li jirriżultaw minn nuqqas ta’ konformità mal-impenji tal-konsumatur stipulati fil-kuntratt, għandha tkun raġonevoli.

               12.

               L-Istati Membri għandhom jistabbilixxu x’tikkostitwixxi imposta raġonevoli skont wieħed jew uħud mill-kriterji li ġejjin:

                           (a)

                           livelli nazzjonali ta’ introjtu;

                           (b)

                           imposti medji assoċjati mal-kontijiet ta’ ħlas f’dak l-Istat Membru;

                           (ċ)

                           spejjeż totali relatati mal-forniment ta’ kont bażiku ta’ ħlas;

                           (d)

                           prezzijet nazzjonali għall-konsumatur.

      TAQSIMA V

      Informazzjoni Ġenerali

               13.

               L-Istati Membri għandhom ivaraw kampanji li jqajmu kuxjenza fost il-pubbliku dwar id-disponibbiltà ta’ kontijiet bażiċi ta’ ħlas, il-kundizzjonijiet ta’ pprezzar tagħhom, il-proċeduri li għandhom jiġu segwiti sabiex jiġi eżerċitat id-dritt ta’ aċċess għal kontijiet bażiċi ta’ ħlas u l-metodi biex jinkiseb aċċess għal mekkaniżmu ta’ lmentar u rimedju barra l-qorti.

               14.

               L-Istati Membri għandhom jiżguraw li fornituri ta’ servizzi ta’ ħlas jqiegħdu informazzjoni għad-dispożizzjoni tal-konsumaturi dwar l-elementi speċifiċi ta’ kontijiet bażiċi ta’ ħlas offruti, l-imposti assoċjati tagħhom u l-kondizzjonijiet għall-użu tagħhom. Il-konsumatur għandu wkoll jiġi infurmat li mhux obbligat jakkwista servizzi addizzjonali biex jikseb aċċess għal kont bażiku ta’ ħlas.

      TAQSIMA VI

      Sorveljanza u mekkaniżmi ta’ riżoluzzjoni tat-tilwim barra l-qorti

               15.

               L-Istati Membri għandhom jaħtru l-awtoritajiet kompetenti biex jiżguraw u jissorveljaw il-konformità effettiva mal-prinċipji stipulati f’din ir-Rakkomandazzjoni. Dawk l-awtoritajiet kompetenti maħtura għandhom ikunu indipendenti mill-fornituri tas-servizz ta’ ħlas.

               16.

               L-Istati Membri għandhom jiżguraw li proċeduri għall-ilmentar u rimedju xierqa u effettivi jiġu stabbiliti għas-soluzzjoni tat-tilwim barra l-qorti li jikkonċerna d-drittijiet u l-obbligi stabbiliti fl-ambitu tal-prinċipji stipulati f’din ir-Rakkomandazzjoni bejn il-fornituri ta’ servizz ta’ ħlas u l-konsumaturi, billi jużaw korpi eżistenti fejn xieraq. L-Istati Membri għandhom jiżguraw ukoll li l-fornituri kollha ta’ servizzi ta’ ħlas responsabbli għall-forniment ta’ kontijiet bażiċi ta’ ħlas jaderixxu għal tali korp jew korpi li jimplimentaw tali proċeduri ta’ lmentar u rimedju.

               17.

               L-Istati Membri għandhom jiżguraw li l-korpi msemmija fil-paragrafu 16 jikkooperaw b’mod attiv fir-riżoluzzjoni ta’ tali tilwim transkonfinali.

      TAQSIMA VII

      Informazzjoni statistika

               18.

               L-Istati Membri għandhom jiżguraw li fornituri ta’ servizzi ta’ ħlas jipprovdu lill-awtoritajiet nazzjonali informazzjoni affidabbli, mill-inqas, fuq l-għadd ta’ kontijiet bażiċi ta’ ħlas miftuħa, l-għadd ta’ applikazzjonijiet għal kontijiet bażiċi ta’ ħlas irrifjutati u r-raġunijiet għal tali rifjuti, l-għadd ta’ terminazzjonijiet ta’ tali kontijiet kif ukoll l-imposti assoċjati ma’ kontijiet bażiċi ta’ ħlas fuq bażi annwali. Tali informazzjoni għandha tiġi pprovduta f’għamla ta’ informazzjoni miġbura kollha flimkien f’daqqa.

               19.

               Fuq bażi annwali u għall-ewwel darba u mhux aktar tard mill-1 ta’ Lulju 2012, l-Istati Membri huma mistiedna li jipprovdu lill-Kummissjoni informazzjoni fuq l-għadd ta’ kontijiet bażiċi ta’ ħlas miftuħa, l-għadd ta’ applikazzjonijiet għal kontijiet bażiċi ta’ ħlas rrifjutati u r-raġunijiet għal tali rifjuti, l-għadd ta’ terminazzjonijiet ta’ tali kontijiet kif ukoll l-imposti assoċjati ma’ kontijiet bażiċi ta’ ħlas.

      TAQSIMA VIII

      Dispożizzjonijiet finali

               20.

               L-Istati Membri huma mistiedna li jieħdu l-miżuri meħtieġa biex jiżguraw l-applikazzjoni ta’ din ir-Rakkomandazzjoni mhux aktar tard minn 6 xhur wara l-pubblikazzjoni tagħha u li jinnotifikaw lill-Kummissjoni dwar kwalunkwe miżura meħuda skont din ir-Rakkomandazzjoni.

               21.

               Din ir-Rakkomandazzjoni hija indirizzata lill-Istati Membri.

      Magħmul fi Brussell, it-18 ta’ Lulju 2011.

            Għall-Kummissjoni

         Michel BARNIER

            Membru tal-Kummissjoni

      (1)  ĠU L 319, 5.12.2007, p. 1.

      (2)  ĠU L 309, 25.11.2005, p. 15.

      (3)  ĠU L 281, 23.11.1995, p. 31.